**პროფესიული განათლების შესახებ არსებული დამოკიდებულებების კვლევა**

**(გურიის რეგიონის მაგალითი)**

***ფოკუს ჯგუფების კვლევის ანგარიში***

**2018**

**სარჩევი**

[**პრობლემის აღწერა** 3](#_Toc529547312)

[**კვლევის მეთოდოლოგია** 7](#_Toc529547313)

[**კვლევის ძირითადი მიგნებები** 8](#_Toc529547314)

[**თავი 1. ინფორმაციის წყაროები პროფესიული სასწავლებლის („ჰორიზონტის“) შესახებ** 10](#_Toc529547315)

[**თავი 2. რამდენად პრესტიჟულია, დღესდღეობით, პროფესიული განათლების მიღება?** 12](#_Toc529547316)

[**თავი 3. პრობლემები/გამოწვევები, რომლებიც დაკავშირებულია პროფესიული განათლების მიღებასთან** 17](#_Toc529547317)

[**თავი 4. რა მიმართულებით უნდა განხორციელდეს ინტერვენციები პროფესიული განათლების სიტემაში/პოლიტიკაში?** 29](#_Toc529547318)

[**რეკომენდაციები** 35](#_Toc529547319)

[**ბიბლიოგრაფია** 37](#_Toc529547320)

# **პრობლემის აღწერა**

ზოგადი განმარტებით პროფესიული განათლება არის სახელობო განათლება, რომელიც ადამიანს ვაჭრობის, ხელოსნობისა თუ ტექნიკური ტიპის, ასევე სხვადასხვა სფეროში (ინჟინერია, მედიცინა, არქიტექტურა, იურისპრუდენცია და ა.შ.) დამხმარე სამუშაოების შესასრულებლად ამზადებს. პროფესიული სასწავლებელი არის სტუდენტისათვის ერთ-ერთი შესაძლებლობა, მიიღოს პრაქტიკული ცოდნა. როგორც წესი, პროფესიული სასწავლებლები სტუდენტებს სთავაზობენ შედარებით მოკლე დროში კარიერაზე ორიენტირებულ პროგრამებს, რომლებიც მათ სამომავლოდ დასაქმებაში ეხმარება. პროფესიული სასწავლებლები ეხმარება სტუდენტს, აიმაღლოს პროფესიული ცოდნა ან ტექნიკური უნარები, რათა სამომავლოდ კომპეტენტურ სამუშაო ძალას წარმოადგენდეს ის.

საქართველოში კანონი „პროფესიული განათლების შესახებ“ 2010 წელს დამტკიცდა. კანონთან ერთად არსებობს საქართველოს პროფესიული განათლების რეფორმის სტრატეგია (2013–2020 წლები),[[1]](#footnote-1) რომელიც არის პროფესიული განათლების პოლიტიკის განმსაზღვრელი დოკუმენტი. სტრატეგია წარმოადგენს საქართველოს მთავრობის ხედვას საქართველოს პროფესიული განათლების სამომავლო განვითარების შესახებ. აღნიშნულ დოკუმენტში სტრატეგიის ზოგად და კონკრეტულ მიზნებში გამოტანილია ისეთი საკითხები, როგორებიცაა

• ადამიანური რესურსების განვითარების ხელშეწყობა ინდივიდუალურ და ეროვნულ დონეზე, ქვეყნის მოკლევადიანი, საშუალო და გრძელვადიანი შრომის ბაზრის მოთხოვნების დასაკმაყოფილებლად.

• პროფესიულ განათლებაზე ხელმისაწვდომობის უზრუნველყოფა საზოგადოების ყველა ფენისათვის, სოციალურად დაუცველი და მოწყვლადი მოსახლეობის ქვეყნის სოციალურ-ეკონომიკური განვითარების პროცესში ჩართვისა და ინტეგრაციის ხელშეწყობა

• შრომის ბაზრის მოთხოვნების შესაბამისი, მოქნილი პროფესიული საგანმანათლებლო ქსელის ჩამოყალიბება, რომელიც უზრუნველყოფს არსებული და მომავალში ეკონომიკურად აქტიური მოსახლეობისათვის მაღალი ხარისხის კომპეტენციების განვითარებას, კონკურენტუნარიანი კადრების მომზადებას ადგილობრივი და საერთაშორისო შრომის ბაზრისათვის;

• მოსახლეობის ყველა ფენის წარმომადგენლისათვის პროფესიული და პიროვნული განვითარების სრული და თანაბარი შესაძლებლობის უზრუნველყოფა, მათი მომზადება დასაქმებისა და თვითდასაქმებისათვის, კარიერის მდგრადი განვითარებისა და თვითრეალიზაციის პერსპექტივით

ამ მიზნების გათვალისწინებით, საინტერესოა, უკვე არსებული კვლევის შედეგები. პროფესიული განათლების განვითარების დეპარტამენტისა და საქართველოს განათლების, მეცნიერების, კულტურისა და სპორტის სამინისტროს მიერ ჩატარებული კვლევის[[2]](#footnote-2) - საქართველოს პროფესიული საგანმანათლებლო დაწესებულებების სტატუსი შრომის ბაზარზე - ანგარიშში გამოკითხული რესპონდენტების 57,4% ამბობს, რომ მისი სამუშაო არ არის კავშირში მიღებულ სპეციალობასთან. ამავე კვლევაში საუბარია იმაზე, რომ რესპონდენტთა უმრავლესობის შრომის ანაზღაურება 201-500 ლარის ფარგლებშია, რესპონდენტთა მნიშვნელოვან რაოდენობას აქვს ხელფასი 200 ლარამდე და 501-1000 ლარის ფარგლებში.

ACT-ის მიერ 2015 წელს UNDP-თვის მომზადებულ კვლევის - დამსაქმებელთა დამოკიდებულების კვლევა პროფესიული განათლების მიმართ[[3]](#footnote-3) - ანგარიშში აღნიშნულია, რომ გამოკითხული დამსაქმებლების 88%-ს არ ჰყოლია დასაქმებული პროფესიული სასწავლებლის კურსდამთავრებული, ხოლო 94%-ს პროფესიული სასწავლებლის კურსთამთავრებული არ ჰყოლია პრაქტიკაზე ან სტაჟირებაზე. ასევე „პროფესიულ სასწავლებლებთან ურთიერთობები საკმაოდ იშვიათია და არ არსებობს აღნიშნული ურთიერთობების კონკრეტული სახეები, რომლებიც სხვებზე პოპულარული იქნებოდა. თანამშრომლობის ყველაზე გავრცელებულ ფორმას ისევ საწარმოო პრაქტიკა წარმოადგენს, რომელსაც გამოკითხულთა 7% მიმართავს. შესაბამის სასწავლებლებთან კი მემორანდუმი გაფორმებული აქვს ყოველი 20 გამოკითხულიდან 1-ს. პროფესიული სასწავლებლების პროფესიული სტანდარტების შემუშავებაში მონაწილეობის შემთხვევები უკიდურესად იშვიათია და მისი დასახელების მაჩვენებელი 3%-ზე მეტს არ აღემატება.“

გასათვალისწინებელია ის ფაქტიც, რომ 2017 წელს საქართველოს განათლებისა და მეცნიერების სამინისტროს ბიუჯეტი 1,116.2 მილიარდ ლარს შეადგენდა, ამ თანხიდან კი პროფესიულ განათლებაზე  30 მილიონამდე ლარი იყო გამოყოფილი. მნიშვნელოვანია ის ფაქტიც, რომ ყოველი წლის ბიუჯეტში პრიორიტეტულ საკითხებში ძირითადად ხვდება პროფესიული განათლება და შეინიშნება ბიუჯეტიდან გამოყოფილი თანხის მატებაც (პროფესიული განათლების დაფინასება 2018 წლის ბიუჯეტში შეადგენს 40.8 მილიონი ლარს, რაც არის 10 მილიონით მეტი წინა წელთან შედარებით). თანხების ზრდის პარალელურად კი, უნდა გავითვალისწინოთ სტატისტიკური ინფორმაციაც. საქართველოს სტატისტიკის ეროვნული სამსახურის 2017 წლის მონაცემების მიხედვით[[4]](#footnote-4) ქვეყნის მასშტაბით ფუნქციონირებს სულ 34 პროფესიული სასწავლებელი. საყურადღებოა ის ფაქტი, რომ ბოლო სამი წლის განმავლობაში პროფესიულ სასწავლებლებში ჩარიცხულ სტუდენტთა რაოდენობა იკლებს. საქართველოს სტატისტიკის ეროვნული სამსახურის მონაცემების მიხედვით[[5]](#footnote-5) მაშინ, როცა 2015 წელს სტუდენტების რიცხოვნობა საჯარო და კერძო საგანმანათლებლო დაწესებულებების პროფესიულ საგანმანათლებლო პროგრამებზე შეადგენდა 16773-ს, 2016 წელს ეს მონაცემი შემცირდა 15639-მდე, ხოლო 2017 წელს - 15632-მდე. გაცილებით მცირეა იმ სტუდენტების რაოდენობა, რომლებმაც დაასრულეს სწავლა პროფესიულ სასწავლებში. მაგალითისთვის 2017 წელს 15632 ჩარიცხული სტუდენტიდან კურსდათავრებულთა რიცხოვნება შეადგენდა 9774, ანუ 62,5%-ს, მაშინ, როცა 2015 წელს იგივე მონაცემი შეადგენდა 69,9%-ს.

როგორც ზემოთ აღინიშნა, საქართველოს მასშტაბით, 2017 წლის მონაცემებით, 34 პროფესიული სასწავლებელი ფუნქციონირებს. გურიის რეგიონში მხოლოდ ერთი პროფესიული სასწავლებელია - კოლეჯი „ჰორიზონტი“, რომელიც დაფუძნდა 2011 როგორც სსიპ პროფესიული კოლეჯი „ჰორიზონტი“, ხოლო 2012 წლის აპრილში დაფუძნდა არასამეწარმეო (არაკომერციულ) იურიდიულ პირი კოლეჯი „ჰორიზონტი“ და დღეს სწორედ ამ სამართლებრივი ფორმის ფარგლებში ახორციელებს საგანმანათლებლო საქმიანობას. როგორც კოლეჯის სტრატეგიულ გეგმაში[[6]](#footnote-6) ვკითხულობთ: „კოლეჯში, ყოველწლიურად, სხვადასხვა საგანმანათლებლო პროგრამაზე 500- მდე სტუდენტი სწავლობს. კოლეჯს ურთიერთთანამშრომლობის მემორანდუმები აქვს გაფორმებული რეგიონის სხვადასხვა სფეროს დამსაქმებლებთან. ისინი აქტიურად არიან ჩართული პროგრამების შემუშავების პროცესში. დამსაქმებლები, საწარმოო პრაქტიკის პერიოდში, უზრუნველყოფენ სტუდენტებს პრაქტიკით თავიანთ საწარმოებსა და სხვადასხვა ობიექტებში, რაც კურსდამთავრებულთა დასაქმების მნიშვნელოვან საფუძველს წარმოადგენს.“

პროფესიულ კოლეჯ „ ჰორიზონტში“ 5 სასწავლო მიმართულებაა: ხელოვნების, ტურიზმის, აგრარული, ბიზნეს-ადმინისტრირებისა და ინჟინერიის მიმართულებები, ხოლო საგანმანათლებლო პროგრამების ჩამონათვალი ასეთია:

* მზარეული;
* სამკერვალო ნაწარმის სპეციალისტი;
* გიდი;
* ელექტრიკოსი;
* სავალი ნაწილის ტექნიკოსი;
* ტრაქტორისტ-მემანქანე;
* მცენარეთა დაცვის ტექნიკოსი;
* მეტყევე;
* ბუღალტერი;
* სარესტორნო საქმისმწარმოებელი;
* სასტუმრო საქმისმწარმოებელი;
* კომპიუტერული ქსელებისა და სისტემების ტექნიკოსი;
* სტილისტი;
* შემდუღებელი;

2016 წლის პროფესიული განათლების სტატისტიკურ ბიულეტენში[[7]](#footnote-7) აღნიშნულია, რომ 2016 წელს კურსდამთავრებულთა ყველაზე მეტი რაოდენობა ჰყავდა შემდეგ სამსასწავლებელს: საზოგადოებრივი კოლეჯი „ახალი ტალღა“ (473) პროფესიული კოლეჯი „ჰორიზონტი“ (428) და საზოგადოებრივი კოლეჯი „იბერია“ (397). აღნიშნულ დოკუმენტზე დაყრდნობით, 2016 წელს პროფესიულ საგანამანთლებლო პროგრამებზე ხელმისაწვდომი ადგილების რაოდენობის მიხედვით კოლეჯი ჰორიზონტი მე-8 პოზიციას იკავდებდა. ამ მონაცემებზე დაყრდნობით შეიძლება ითქვას, რომ აღნიშნული კოლეჯი ერთ-ერთი მოთხოვნადია. შესაბამისად, საინტერესო იქნება ის პრობლემები, რომლებიც გამოიკვეთება კვლევის ფარგლებში.

# **კვლევის მეთოდოლოგია**

კვლევის მიზანს წარმოადგენდა გურიის რეგიონში პროფესიული სასწავლებლებისა და პროფესიული განათლების შესახებ მოსახლეობის დამოკიდებულებების კვლევა.

ჩატარდა თვისებრივი კვლევა ფოკუს-ჯგუფების მეთოდის გამოყენებით. აღნიშნული მეთოდი საშუალებას გვაძლევს, პრობლემა შესწავლილ იქნეს სამიზნე ჯგუფის მონაწილეებთან ჯგუფური დისკუსიის საფუძველზე. კვლევის ინსტრუმენტი იყო არასტრუქტურირებული გზამკვლევი, რომელიც შედგებოდა ღია შეკითხვებისგან.

სულ კვლევის ფარგლებში ჩატარდა 16 ფოკუს-ჯგუფი შემდეგ სამიზნე ჯგუფებთან:

* ოზურგეთის, ლანჩხუხუთისა და ჩოხატაურის მუნიციპალიტეტების საჯარო სკოლების მე-8-მე-9 კლასის მოსწავლეები.
* გურიის რეგიონის სოფლების საჯარო სკოლების მე-8-მე-9 კლასის მოსწავლეები.
* ოზურგეთის, ლანჩხუხუთისა და ჩოხატაურის მუნიციპალიტეტების საჯარო სკოლების მე-10-მე-11 და მე-12 კლასის მოსწავლეები.
* გურიის რეგიონის სოფლების საჯარო სკოლების მე-10-მე-11 და მე-12 კლასის მოსწავლეები.
* ოზურგეთის, ლანჩხუხუთისა და ჩოხატაურის მუნიციპალიტეტების საჯარო სკოლების პედაგოგები
* გურიის რეგიონის სოფლების საჯარო სკოლების პედაგოგები
* გურიის რეგიონის საჯარო სკოლების მოსწავლეთა მშობლები
* პროფესიული კოლეჯის სტუდენტები (მიმართულებების მიხედვით)
* პროფესიული კოლეჯის პედაგოგები
* პროფესიული კოლეჯის კურსდამთავრებულები
* კერძო/ბიზნეს სექტორის წარმომადგენლები
* გურიის რეგიონის სამივე მუნიციპალიტეტის გამგეობის განათლების, ახალგაზრდობისა და სოციალური დაცვის სამსახურისა და საგანმანათლებლო რესურცენტრების წარმომადგენლები.

ფოკუს-ჯგუფებისთვის შემუშავდა სადისკუსიო გეგმა (guide-line), სადისკუსიო გეგმა მოიცავდა იმ თემებს, რომლებზეც უნდა წარმართულიყო დისკუსიები. თითოეული ფოკუს-ჯგუფი გრძელდებოდა საშუალოდ 1,5 საათი. რესპონდენტთა რეკრუტირება მოხდა მათთან უშუალო კონტაქტის საფუძველზე.

ჩაიწერა ფოკუს-ჯგუფების აუდიო ვერსია, რის შემდეგაც მომზადდა ტრანსკრიპტები. შემდგომ საფეხურზე გაანალიზდა ტრანსკრიპტები, გამოიყო ძირითადი თემები, შესაძლებელი გახდა ინფორმაციის კატეგორიზაცია, რის შემდეგაც მომზადდა ანგარიში.

# **კვლევის ძირითადი მიგნებები**

1. პროფესიული სასწავლებლის („ჰორიზონტის“) შესახებ ინფორმაცია მეტწილად ვრცელდება არაფორმალურად. სტატუს-კვოს გათვალისწინებით ყველაზე კარგ რეკლამას სასწავლებლისთვის წარმოადგენს იმ ადამიანების გამოცდილება და შეფასებები, რომლებიც სწავლობდნენ „ჰორიზონტში“. სწორედ ისინი ქმნიან მნიშვნელოვან ძალას კოლეჯისთვის, რომ დააინტერესონ მათ ირგვლივ სხვა ადამიანები.
2. პროფესიული კოლეჯის ადმინისტრაცია ცდილობს გამოიყენოს ინფორმაციის გავრცელების ფორმალური გზები, მათ შორის: სატელევიზო რეკლამა (ადგილობრივი ტელევიზიით), დაბეჭდილი ბუკლეტები და ფლაერები. იმართება ღია კარის დღეებიც დაინტერესებული პირებისთვის. ასევე „ჰორიზონტის“ ადმინისტრაცია, პედაგოგები და სტუდენტები დადიან საჯარო სივრცეებში და ეწევიან სასწავლებლის პროპაგანდას.
3. კოლეჯის შესახებ ინფორმაციის გავრცელება ხდება სკოლებშიც, იშვიათად პედაგოგების, დამრიგებლების, დირექციისა და რესურს-ცენტრების წარმომადგენლების მიერ, მეტწილად პროფესიული კოლეჯის შესახებ ინფორმაციის დონის ამაღლება სკოლებში ახალი სასწავლო კურსის დამატებით არის გამოწვეული, რომელზედაც მოსწავლეებს შეუძლიათ დაეუფლონ იმ პროფესიებს, რომლებსაც „ჰორიზონტში“ ასწავლიან.
4. პროფესიული კოლეჯის პედაგოგები და ადმინისტრაციის წარმომადგენლები მიიჩნევენ, რომ პროფესიული განათლება დღეს საკმაოდ პოპულარულია, ისინი ამის რამდენიმე მიზეზს ასახელებენ: პროფესიული სასწავლებლის კურსდამთავრებულების დასაქმების მაღალი მაჩვენებლი, გარე (საწარმოო) პრაქტიკის კომპონენტის არსებობა, თანამშრომლობა ადგილობრივი ბიზნესის წარმომადგენლებთან, მოწესრიგებული მატერიელურ-ტექნიკური ბაზა, მაღალკვალიფიციური პედაგოგები და სხვა.
5. პროფესიული სასწავლებელი მოსწავლეების, სკოლის პედაგოგებისა თავად კოლეჯის სტუდენტების აზრით, საზოგადოებაში პოპულარულობით არ სარგებლობს. ამას ხელს უწყობს რამდენიმე ფაქტორი: ა) წარსული გამოცდილება, როცა მიიჩნეოდა, რომ კოლეჯში მხოლოდ წარუმატებელი ადამიანები აგრძელებდნენ სწავლას და ახალც პროფესიულ სასწავლებელში სწავლის გაგრძელებას უმეტესად მხოლოდ დაბალი აკადემიური მოსწარების მქონე მოსწავლეებს ურჩევენ; ბ) საქართველოში დღემდე აუცილებელი მოთხოვნა/დაკვეთაა საზოგადოების მხრიდან უმაღლესი განათლების დამადასტურებელი დიპლიმოს ქონა; გ) სკოლის პედაგოგებისა და მშობლებისთვის პროფესიული განათლება მეორეხარისხოვანია და წარმოადგენს დასაქმების დამატებით შესაძლებლობას.

1. გამოიკვეთა პრობლემები/გამოწვევები, რომლებიც დაკავშირებულია პროფესიული განათლების მიღებასთან. კერძოდ:

* სტუდენტების, რომლებიც აბარებენ პროფესიულ სასწავლებელში, საბაზისო ცოდნა არის ძალიან დაბალი, შესაბამისად, მათთვის რთულია სხვადასხვა კურსით გათვალისწინებული მასალის დაძლევა, ანუ სტუდენტთა დაგროვილი ცოდნა და კურსების სირთულე არ მოდის თანხვედრაში.
* პროფესიული კოლეჯის კურსდამთავრებულები დაუცველები არიან შრომით ბაზარზე, უმეტესად მათი ანაზღაურება არის ძალიან დაბალი, მეტიც, ზოგჯერ ისინი წარმოადგენენ უფასო მუშახელს, რადგან ორგანიზაციები გაურკვეველი ხანგრძლივობით ცდილობენ მათი, როგორც სტაჟიორის, „გამოყენებას“.
* მნიშვნელოვან ფაქტორად დასახელდა მასწავლებელთა შრომითი უფლებების დაუცველობა. პროფესიული სასწავლებლის პედაგოგებს არ აქვთ მასწავლებლის სტატუსი, რაც უარყოფითად აისახება მათს პროფესიულ განვითარებასა და კარიერულ წინსვლაზეც.
* პროფესიული განათლების კოლეჯებს არ გააჩნია საშუალო განათლების უზრუნველყოფის კომპონენტი. ის მოსწავლეები, რომლებიც მეცხრე კლასის დასრულების შემდეგ მიდიან კოლეჯებში, ვერ იღებენ ზოგად განათლებას და შესაბამის ატესტატს.

1. ბიზნესმენები მიიჩნევენ, რომ პროფესიული სასწავლებელი ვერ ამზადებს პროფესიულ კადრებს, რის მეზეზადაც ასახელებენ:

* პროფესიული სასწავლებლის პედაგოგების არაკვალიფიციურობას
* დაუმუშავებელ და გაუმართავ სასწავლო კურსებსა და სილაბუსებს
* პროფესიული სასწავლებლის სტუდენტების მწირ ინტელექტუალურ რესურს
* სასწავლო კურსების ხანგრძლივობას, რომელიც არ არის საკმარისი კვალიფიციური კადრის მოსამზადებლად.

1. იმის გათვალისწინებით, რომ კოლეჯში სწავლა არის უფასო, პროფესიული სასწავლებლის სტუდენტები, მიიჩნევენ, რომ სტუდენტთა გარკვეული ნაწილი არამოტივირებულია, ისინი არ ესწრება ლექციებს და ვერ იღებს სერთიფიკატს, რითაც კიდევ უფრო ამყარებს პროფესიული განათლების შესახებ არსებულ სტიგმებს.
2. გურიის რეგიონში მხოლოდ ერთი პროფესიული სასწავლებელია („ჰორიზონტი“) ოზურგეთში, რაც დანარჩენი მუციპალიტეტის ახალგაზრდებს უზღუდავს პროფესიული განათლების მიღების შესაძლებლობას.
3. პროფესიულ კოლეჯ „ჰორიზონტში“ გარემო არ არის ადაპტირებული შეზღუდული შესაძლებლობების მქონე პირებისთვის, რის გამოც შშმ პირები ვერ ირჩევენ პროფესიულ განათლებას.

# **თავი 1. ინფორმაციის წყაროები პროფესიული სასწავლებლის („ჰორიზონტის“) შესახებ**

ამ თვალსაზრისით მნიშვნელოვანია კოლეჯ „ჰორიზონტის“ ადმინისტრაციისა და პედაგოგების, ასევე, კოლეჯის სტუდენტების (ახლანდელი ან ყოფილი) მოსაზრებები:

1. კოლეჯის ადმინიტრაციისა პედაგოგების აზრით, ინფორმაციის გავრცელების ერთ–ერთი ძირითადი წყარო არის არაფორმალური – ის ადამიანები (ნათესავები, მეზობლები და ა.შ.), რომლებიც სწავლობდნენ „ჰორიზონტში“. ამ მოსაზრებას ამყარებენ კოლეჯის სტუდენტებიც და კურსდამთავრებულებიც. მათმა უმეტესობამ ინფორმაცია კოლეჯის შესახებ მიიღო მეგობრებისგან, ნათესავებისგან, აქვე უნდა აღინიშნოს ისიც, რომ ადამიანები, რომლებიც ამ შემთხვევაში იყვნენ ინფორმაციის მიმწოდებლები, მათ უმეტესობას უკვე გავლილი ჰქონდა რომელიმე კურსი პროფესიულ სასწავლებელში.

2. პროფესიული სასწავლებელი თავად ახდენს თვითრეკლამას/თვითპრეზენტაციას: „ჰორიზონტის“ ადმინისტრაცია, პედაგოგები და სტუდენტები დადიან საჯარო სივრცეებში და ეწევიან სასწავლებლის პროპაგანდას. აღნიშნული მეთოდი, შეიძლება ითქვას, რომ გამართლებულია, რადგან კოლეჯის სტუდენტებისა და კურსდამთავრებულების საკმაოდ დიდმა ნაწილმა ინფორმაცია სწორედ ამ გზით მიიღეს.

|  |
| --- |
| *„ჩვენ თავადაც დავდივართ სკოლებშიც და სოფლებშიც. სასწავლებლის დაწყების წინ ჩვენი მასწავლებლები, სტუდენტები გადაცმული ჩვენი მაიკებით დავდივართ მთელ ქალაქში, მარშუტკებთან, ბაზარშიც“ („ჰორიზონტის“ პედაგოგი).*  *„სასწავლებელში მიღების დაწყებამდე ერთი თვით ადრე ვიწყებთ გასვლებს. გვყავს ჩვენი მანქანა, მობილური ჯგუფები შევიკრიბებით, მივდივართ გურიის სამივე რაიონის სოფლებში, ფლაერებით, ბუკლეტებით შაიარაღებულები“.* |

ინფორმაციის მიწოდების ფორმალური საშუალებებიდან აღნიშნული სამიზნე ჯგუფის წარმომადგენლები გამოარჩევენ მედიაპროდუქტებს: სატელევიზო რეკლამას (ადგილობრივი ტელევიზიით), დაბეჭდილ ბუკლეტებსა და ფლაერებს და ა.შ. ამ გზით ინფორმაცია საკმაოდ ბევრმა სტუდენტმა მიიღო, მათი თქმით, კოლეჯ „ჰორიზონტის“ შესახებ ბუკლეტების ნახვა შესაძლებელი იყო სკოლებში, სხვადასხვა სასწავლო ცენტრში, სუპერმარკეტებში და უბრალოდ ქუჩებში, სადაც კოლეჯის წარმომადგენლები თავად აცნობდნენ დაინტერესებულ ადამიანებს კოლეჯის შესახებ ინფორმაციას.

საინფორმაციო წყაროების ***გავლენას*** კოლეჯ „ჰორიზონტის“ ადმინისტრაციის წევრები და პედაგოგები მეტ–ნაკლებად ეფექტურად აფასებენ. ყოველ შემთხვევაში, 18 სასწავლო პროგრამიდან, რომლებსაც კოლეჯი ახორციელებს, ზოგიერთი პროგრამა (მაგალითად, მზარეულის, შემდუღებლის, სტილისტის და სხვ.) კონკურენტუნარიანია და მათზე კონკურსებიც კი იმართება.

რესპონდენტების მცირე ნაწილმა ინფორმაცია კოლეჯის შესახებ სკოლაში მიიღო. როგორც თავად ამბობენ, გურიის რეგიონის რამდენიმე სკოლაში არსებობს სხვადასხვა კურსი, რომლებიც სკოლის მოსწავლეებს აძლევს შესაძლებლობას, დაეუფლონ ისეთ პროფესიებს, როგორებიცაა: მზარეულობა, კერვა, მცენარეთა დაცვა და სხვა. აღნიშნულ კურსებზე ჩაწერა ნებაყოფლობითია და შეუძლია ნებისმიერ მოსწავლეს. როგორც სკოლის მოსწავლეები აღნიშნავენ, გაკვეთილებს ატარებენ პროფესიული კოლეჯის წარმომადგენლები. მოსწავლეები მიიჩნევენ, რომ ამგვარი მეთოდებით მეტი ახალგაზრდა დაინტერესდება, რადგან კურსის მიმდინარეობას საკმაოდ დადებითად აფასებენ.

*„კვირაში 3 დღეა და 2-2 საათს გრძელდება, ჯგუფში მე - 8 და მე-9 კლასასელები არიან. 10 -10 ბავშვია ჯგუფში დაახლოებით... ჩვენს სკოლაში გიდის, დიზაინერის და მცენარეთა დაცვის კურსებია, მე წელს მცენარეთა დაცვაზე ვარ, ჩვენი რვეულები გავქვს და ვბეჭდავთ მასალებს. ვსწავლობთ, ვიმეორებთ და ვაკეთებთ პრეზენტაციებს. მიკროსკოპით ვაკვირდებით სხვადასხვა მავნებლებს. დავდივართ ექსკიურსიებზე, გვავქვს დარიგებული პინცეტი, სხვადასხვა მოწყობილობა.“ (სკოლის მოსწავლე)*

*„ტურიზმის შემთხვევაში ვირგებთ როლებს, ზოგი სასტუმროს მენეჯერია, ზოგი ტურების ოპერატორი, ზოგი ტურისტი. ვნახულობთ, როგორ მოვირგებთ თითოეული ჩვენგანი როლს.“ (სკოლის მოსწავლე)*

რესპონდენტთა ძალიან მცირე რაოდენობა აღნიშნავს, რომ ინფორმაცია კოლეჯის შესახებ სკოლის პედაგოგებისგან, ადმინისტრაციის წარმომადგენლების ან რესურს-ცენტრის წარმომადგენლებისგან მიიღო. მოსწავლეთა ნაწილი მიიჩნევს, რომ დამრიგებლებმა თავისუფალი საათები სწორედ ისეთ თემებზე სასაუბროდ უნდა გამოიყენოს, როგორებიცაა: პროფესიული ორიენტაცია, კარიერის დაგეგმვა და სხვა. თუმცა რესპონდენტთა დიდი ნაწილი აღნიშნავს, რომ დამრიგებლები აღნიშნულ თემებს თითქმის არ ეხებიან. მხოლოდ მცირე გამონაკლისი არსებობს, როდესაც პედაგოგები მოსწავლებს აცნობენ ინფორმაციას პროფესიული განათლების შესახებ და მიჰყავთ ექსკურსიაზე სხვადასხვა რეგიონის პროფესიულ კოლეჯებში. თავად პედაგოგები კი მიიჩნევენ, რომ ინფორმაციის მიწოდება პროფესიული განათლების, კოლეჯების შესახებ, ასევე პიარიც, მეტწილად საქართველოს განათლების, მეცნიერების, კულტურისა და სპორტის, ამასთან თავად პროფესიული კოლეჯების პრეროგატივაა.

*„პროფესიული სასწავლებელი უნდა ზრუნავდეს საკუთარ პიარზე, ასევე განათლების სამინისტრო, რომ უზრუნველყონ პროფესიულ სასწავლებელზე ინფორმაციის გავრცელება, დამრიგებლების დონეზე ეს არ უნდა დაიგეგმოს.“ (სკოლის პედაგოგი)*

# **თავი 2. რამდენად პრესტიჟულია, დღესდღეობით, პროფესიული განათლების მიღება?**

როგორც ცნობილია, პროფესიულ განათლებას მძიმე მემკვიდრეობა ერგო: საბჭოთა დროში პროფესიულ სასწავლებელში სწავლა განიხილებოდა, როგორც მოზარდის „დასჯა“ (ერთგვარი დეჰუმანიზაცია). პროფესიული განათლება არასოდეს ითვლებოდა წარმატებული პროფესიული კარიერის ინსტრუმენტად, პროფესიულ სასწავლებლებში ან ჩამორჩენილ („ძნელად აღსაზრდელ“) მოსწავლეებს აგზავნიდნენ, ან ისინი მიდიოდნენ, ვისაც სურდა, რომ პროფესიული სასწავლებლის წითელი დიპლომით (რომელიც ერთი პერიოდი საშუალო სკოლის ოქროს მედლის ტოლფასი იყო) უმაღლესი განთლების მიღება გაეადვილებინა (ერთი გამოცდის ჩაბარებით).

შეიცვალა თუ არა ვითარება პოსტსაბჭოთა პერიოდში? რა ვითრებაა დღეისათვის?

***კოლეჯ „ჰორიზონტის“ წარმომადგენლების, ასევე, ადგილობრივი ხელისუფლების ზოგიერთი წევრის***  აზრით, დღეისათვის ვითარება (ყოველ შემთხვევაში, გურიის რეგიონში) მნიშვნელოვნად შეცვლილია პროფესიული განათლების პრესტიჟულობის სასარგებლოდ. ამას, მათი აზრით, სხვადასხვა ფაქტორი განაპირობებს:

1. იმ ფონზე, როდესაც უმუშევრობა პერმანენტულად უმწვავესი სოციალური პრობლემაა პოსტსაბჭოთა საქართველოში, პროფესიული სასწავლებლის დიპლომი და კვალიფიკაცია დასაქმების ალტერნატიულ წყაროს წარმოადგენს – ზოგჯერ უფრო ძლიერსაც კი, ვიდრე უმაღლესი განათლების ქონა.

|  |
| --- |
| *„ქალბატონი, რომელიც იყო ქიმიკოსი, მობრძანდა და ბუღალტერიას სწავლობს ჩვენთან. 10 წლის წინ ალბათ წარმოუდგენელი იყო ეს მისთვის. ექიმი ქალბატონი მობრძანდა ჩვენთან, ვერ დავიწყე მუშაობაო და მზარეულის სპეციალობა შეისწავლა“ („ჰორიზონტის“ პედაგოგი).*  *„მოთხოვნად პროფესიებში* კურსდამთავრებულთა 55% დასაქმებულია; ეს მაჩვენებელი ბევრ უმაღლეს სასწავლებელს შეშურდება“ *(„ჰორიზონტის“ პედაგოგი“).*  *„იყო შემთხვევები დარეგისტრირების დროს, ძალიან ბევრი, განსაკუთრებით იურისტები დამირეგისტრირებია ფილათმომწყობის, მებათქაშეს და სხვა პროგრამებზე, ანუ ვერ იპოვეს სამსახური და გადაწყვიტეს აქ სწავლა“ (ჩოხატაურის მუნიციპალიტეტის საგანმანათლებლო რესურს-ცენტრის უფროსი სპეციალისტი).* |

2. პროფესიული სასწავლებლები ცდილობს, უპასუხოს შრომის ბაზრის მოთხოვნებს და სასწავლო პროგრამებზე მიღება მოარგოს ბაზრიდან წამოსულ დაკვეთას. ეს აძლიერებს პროფესიული კოლეჯის კურსდამთავრებულთა დასაქმების გარანტიებს.

3. პროფესიულ კოლეჯს აქვს გარე (საწარმოო) პრაქტიკის კომპონენტი, რომელიც გრძელდება საშუალოდ 1–1.5 თვე. საწარმოო პრაქტიკის ფარგლებში სტუდენტები პრაქტიკას გადიან დაწესებულებებში – კვების ობიექტებში, განთავსების ობიექტებში (სასტუმროები, ე.წ. „გესთ–ჰაუზები“), პროფილაქტიკებში, სილამაზის სალონებში და ა.შ. გარე პრაქტიკის კომპონენტის უპირატესობა ისაა, რომ ზოგჯერ დაწესებულებაში პრაქტიკაგავლილ ადამიანს თანამშრომლად იწვევენ. გარე პრაქტიკის კომპონენტი წარმოადგენს სასწავლო პროგრამის (კურიკულუმის) ნაწილს. შესაბამისად, პრაქტიკის ორგანიზაციები ჩართულია სწავლების პროცესში. სამართლებრივად, ამას უზრუნველყოფს მათთან გაფორმებული მემორანდუმები, რომლებიც ინსტიტუციური თანამშრომლობის დადასტურებაა.

|  |
| --- |
| *„როცა რესტორანში არიან ჩვენი სტუდენტები პრაქტიკაზე, მათ აკვირდება მეპატრონე და მერე ხდება ისე, რომ თუ, მაგალითად, 5 ადამიანია იმ ობიექტზე დასაქმებული, მათგან 3 აგრძელებს მუშაობას, ანუ იტოვებს მეპატრონე“ („ჰორიზონტის“ ადმინისტრაციის წარმომადგენელი).* |

4. დამსამებლებსა და პროფესიულ კოლეჯებს, ცალკეულ შემთხვევებში, აქვთ მიზნობრივი თანამშრომლობა. ეს ნიშნავს, რომ ზოგჯერ ხდება სპეციალისტების მიზნობრივი მომზადება, დამსაქმებლის ინტერესების შესაბამისად.

5. არცთუ იშვიათად დამსაქმებლები, ვაკანსიებზე აპლიკანტების შერჩევისას, ყურადღებას აქცევენ იმას, აქვს თუ არა სამუშაოს მაძიებელს მიღებული პროფესიული განათლება და დამადასდურებელი სერტიფიკატი. ეს ნიშნავს, რომ პროფესიული კოლეჯის კურსდამთავრებულები შრომის ბაზარზე ანგარიშგასაწევი ადამიანური რესურსია, რაც ზრდის არსებულ ვაკანსიებზე მათი რეკრუტირების შანსებს.

|  |
| --- |
| *„როცა ჩვენი ბავშვები წავიდნენ პრაქტიკაზე, ურეკის ერთ-ერთი სასტუმროს დირექტორი მირეკავს და მეუბნება: მერაბი, ამათ რომ იციან, იმის ნახევარი რომ მე ვიცოდე, რა მიჭირსო, ამიტომ დაიტოვა ის ბავშვები, მეორე წელსაც წაიყვანა, იმიტომ რომ ამათ აქვთ ის ჩვევები, რომლებიც იქ მომუშავე სხვა ადამიანებს არ აქვთ“ („ჰორიზონტის“ ადმინისტრაციის წარმომადგენელი).* |

6. პროფესიულ კოლეჯ „ჰორიზონტს“ აქვს უახლესი და მაღალი დონის მატერიალურ–ტექნიკური ბაზა, რომელიც სტუდენტებს პროფესიის ხარისხიან დაუფლებაში ეხმარება.

7. ხდება პროფესიული კოლეჯის მასწავლებელთა პერიოდული გადამზადება უწყვეტი განათლების მიდგომის ფაგლებში. გადამზადებაში მონაწილეობენ როგორც ადგილობრივი, ისე საერთაშორიოსო დონორი ორგანიზაციები. ადგილობრივ ორგანიზაციებს შორს წამყვანია „მასწავლებელთა პროფესიული გადამზადების ცენტრი“, ხოლო საერთაშორისო ორგანიზაციებს შორის – ამერიკის შეერთებული შტატების საერთაშორისო განვითარების სააგენტო (USAID).

გარკვეულწილად **განსხვავებული მოსაზრებები** აქვთ ამ თემასთან დაკავშირებით პროფესიული სასწავლებლის სტუდენტებსა და სკოლის მოსწავლეებს. ისინიც მიიჩნევენ, რომ პროფესიული სასწავლებლის კურსდამთავრებულებს დასაქმების საკმაოდ მაღალი შესაძლებლობა აქვთ, თუმცა საუბრობენ საზოგადოების მხრიდან დამოკიდებულებაზე, რომელიც ნამდვილად არ არის, მათი აზრით, დადებითი. რესპონდენტები გამოყოფენ რამდენიმე ფაქტორს, რის გამოც პროფესიულ სასწავლებელში ჩაბარება არ ითვლება პრესტიჟულად:

1. სკოლებში პედაგოგები დაბალი აკადემიური მოსწრების მქონე მოსწავლეებს ურჩევენ სწავლის პროფესიულ სასწავლებელში გაგრძელებას, რითაც იმთავითვე აქცენტს აკეთებენ იმაზე, რომ პროფესიულ სასწავლებელში მხოლოდ „სუსტი“ მოსწავლეები უნდა აბარებდნენ, ხოლო მაღალი აკადემიური მოსწრების მქონე მოსწავლეები უმაღლეს განათლებას უნდა იღებდნენ. აღნიშნული სტიგმა, როგორც ზემოთ აღინიშნა, უკვე დიდი ხანია არსებობს, თუმცა, პროფესიული სასწავლებლის სტუდენტებისა და მოსწავლეების აზრით, ამ კუთხით მნიშვნელოვანი ცვლილებები კვლავაც არ შეინიშნება.

*„რა თქმა უნდა, ვისაც დაბალი აკადემიური მოსწრება აქვს, ის მიდის მანდ“. (სკოლის პედაგოგი)*

*„მასწავლებლები ურჩევენ მოსწავლეებს პროფესიულ სასწავლებლებს, ოღონდ უფრო ცუდად: „ტვინი არ გაქვს და წადი, პროფესიულში მაინც ჩააბარე“ - ამ კონტექსტში ეუბნებიან“ (სკოლის მოსწავლე)*

*„ჩემი კლასელი მე-9-დან გავიდა და მასწავლებელმა რომ იკითხა და ჩვენ ვუთხარით, რომ პროფესიულში წავიდა, გაუხარდა მასწავლებელს, რადგან არ სწავლობდა ის მაღალ დონეზე სკოლაში, პროფესიულში ისეთი ხელოსანი გაიზრდებოდა, რაც გამოადგებოდა მას ცხოვრებაში. მასწავლებელმა თქვა, რომ არაფრის კეთებას ჯობია, კოლეჯში წახვიდე და პროფესია გქონდეს.“ (სკოლის მოსწავლე)*

*„მე როცა დავდივარ მშობელთა კრებაზე, მასწავლებელი სულ ურჩევს ხოლმე იმ ბავშვების მშობლებს პროფესიულ სასწავლებელს, რომლებსაც უჭირთ ან ვერ სწავლობენ, ან იმედი არ ჰქონდათ, რომ ჩააბარებდნენ გამოცდებს და უთქვამთ, ნუ გაჩერდებიან სკოლაში ეს ორი წელი და ჩააბარონ პროფესიულშიო.“ (მშობელი)*

1. მნიშვნელოვან როლს ასრულებს მშობელთა მოსაზრებები და დამოკიდებულებები. როგორც სკოლის მოსწავლეები აღნიშნავენ, მშობლებისთვის მნიშვნელოვანია, მათმა შვილებმა ჩააბარონ უმაღლეს სასწავლებლებში. მათთვის პროფესიული სასწავლებლები არ არის პრესტიჟული, ისინი აღნიშნავენ, რომ მოსწავლე თუ წარმატეულია, სწავლობს და აქვს მაღალი შეფასებები, მან აუცილებლად უნდა ჩააბაროს უმაღლეს სასწავლებელში. მშობლების თქმით, იმ შემთხვევაშია გამართლებული შვილთან პროფესიულ კოლეჯში ჩაბარების შესაძლებლობის განხილვა, თუკი დარწმუნებული ხარ, რომ ის ეროვნულ გამოცდებზე მინიმალურ ზღვარს ვერ გადალახავს. ასეთ შემთხვევაში პედაგოგებისთვის, მშობლებისა და ახალგაზრდებისთვისაც პროფესიული განათლება რჩება მეორეხარისხოვან ალტერნატივად და ის დადებითი მახასიათებლები, რომლებიც ზემოთ აღინიშნა (კოლეჯის მატერიალურ-ტექნიკური ბაზა, დასაქმება, საწარმოო პრაქტიკა და სხვა) მნიშვნელობას იძენს მხოლოდ მაშინ, თუ მოსწავლე რჩება უმაღლესი განათლების მიღმა.

*„ მე შვილი მყავს, მეთერთმეტე კლასი დაამთავრა წარმატებით და აუცილებლად უნდა წავიდეს უმაღლესში, აუცილებლად.“ (კოლეჯის სტუდენტი, მშობელი)*

*„მე როგორც მშობელი, თუ შევატყობ, რომ ბავშვები ვერ შეძლებს ელემენტარული ზღვარის გადალახვას, არ ვაწვალებ და ვურჩევ კოლეჯში ჩაბარებას.“ (მშობელი)*

1. უმეტესად მიიჩნევა, რომ პროფესიულ სასწავლებლებს ირჩევენ არა მხოლოდ დაბალი აკადემიური მოსწრების მქონე მოსწავლეები, ასევე სოციალურად დაუცველი ახალგაზრდები, რომლებსაც არ აქვთ საკმარისი ფინანსები, სწავლა უმაღლეს სასწავლებელში გააგრძელონ. როგორც რესპონდენტები აღნიშნავენ, უმაღლესი განათლების მიღება საკმაოდ დიდ თანხებთან არის დაკავშირებული, სწორედ ეს არის ერთ-ერთი მიზეზი იმისა, რომ ახალგაზრდები ირჩევენ პროფესიულ კოლეჯებს.
2. მშობლებისა და პედაგოგების დამოკიდებულებები, რა თქმა უნდა, გავლენას ახდენს ახალგაზრდებზე. მოსწავლეები თავადვე აღნიშნავენ, რომ თუ მაღალი აკადემიური მოსწრების მოსწავლე ხარ, სწავლა უნდა განაგრძო უმაღლეს სასწავლებელში. თავად პროფესიული სასწავლებლის სტუდენტებიც აღნიშნავენ, რომ ერთ-ერთი მიზეზი, რის გამოც მათ პროფესიული კოლეჯი აირჩიეს, იყო ის, რომ იცოდნენ, ვერ ჩააბარებდნენ უმაღლეს სასწავლებელში, ან ვერ შეძლებდნენ იქ სწავლას. ამგვარი დამოკიდებულებები, რა თქმა უნდა, გავლენას ახდენს თვითშეფასებაზე და, შესაბამისად, სკოლის პერიოდში მშობლების, პედაგოგებისა და, ზოგადად, საზოგადოების დამოკიდებულება უბიძგებს ახალგაზრდებს, მიიღონ ისეთი გადაწყვეტილებები, რომლებიც გაამართლებს სხვათა მოლოდინებს.

*„მე ვიცოდი, რომ მე-11-ში და მე-12-ში ვერ გადავიდოდი და ეს ვამჯობინე. იქ მაინც ვერ შევძლებდი სწავლას ის 3 წელი, ვიცოდი და ტყუილად უნდა დამეკარგა დრო სკოლაში.“ (კოლეჯის სტუდენტი)*

1. უმეტესად რესპონდენტებისთვის პროფესიული განათლება წარმოადგენს დამატებით, დამხმარე შესაძლებლობას, რომ დასაქმდე. როგორც მშობლები, პედაგოგები და მოსწავლეები აღნიშნავენ, პროფესიულ სასწავლებელში ჩაბარება უმეტესად მაშინ არის სასარგებლო, თუ პარალელურად ჩააბარებ უმაღლეს სასწავლებელში, ან ბაკალავრიატის საფეხური უკვე დამათავრებული გაქვს. კვლევაში ჩართული მოსწავლეების აბსულუტურმა უმრავლესობამ აღნიშნა, რომ სწავლის გაგრძელებას უმაღლეს სასწავლებლებში აპირებენ, თუმცა არ გამორიცხავენ, რომ მხოლოდ ამის შემდეგ ჩააბარონ პროფესიულ სასწავლებელში, იგივე დამოკიდებულბა აქვთ მშობლებსა.

*„კარგად რომ არ ვსწავლობდე, წავიდოდი {პროფესიულ სასწავლებელში}, სტილისტობა მომწონს და ვისწავლიდი. თუმცა, უმაღლესთან ერთად სიამოვნებით ვისწავლიდი პროფესიულში.“ (სკოლის მოსწავლე)*

*„ჩემი შვილი კარგად სწავლობს და იმედი მაქვს, ასე გააგრძელებს, მას ვერ ვეტყვი, ბუნებრივია, რომ ჩააბაროს აქ{პროფესიულ კოლეჯში}. თუ ჩემი შვილი ჩააბარებს უმაღლეს სასწავლებელში, მასთან ერთად პარალელურად ვურჩევდი კოლეჯსაც.“ (მშობელი)*

ამ ფაქტორების გათვალისწინებით, რესპონდენტთა დიდი ნაწილი მიიჩნევს, რომ პროფესიული განათლება დღესდღეობით ნამდვილად არ არის პრესტიჟული, მეტიც, ზოგჯერ არსებული სტიგმები იმდენად ძლიერადაა გამჯდარი საზოგადოების გარკვეულ ნაწილში, რომ პროფესიულ კოლეჯში სწავლა სირცხვილად ითვლება.

*„რამდენიმე ფაქტი ვიცი, რომ ბათუმშიც არის ასეთივე პროფესიული სასწავლებელი და ოზურგეთიდან იქ დადიან, მარტო იმიტომ, რომ გარშემო ადამიანებმა არ გაიგონ, რომ პროფესიულში სწავლობენ. ეს ყველაფერი სტერეოტიპების ბრალია.“ (სკოლის მოსწავლე)*

# **თავი 3. პრობლემები/გამოწვევები, რომლებიც დაკავშირებულია პროფესიული განათლების მიღებასთან**

პროფესიული განათლების წინაშე არსებულ პრობლემებზე/გამოწვევებზე საუბრობენ კოლეჯ „ჰორიზონტის პედაგოგები და ადმინისტრაციის წარმომადგენლები. კერძოდ, ისინი გამოყოფენ შემდეგს:

1. მწვავე პრობლემაა იმ მოსწავლეების მძიმე ეკონომიკური მდგომარეობა, რომლებიც სხვა მუნიციპალიტეტებიდან/სოფლებიდან დადიან: მათ (მათ ოჯახებს) უჭირთ გაიღონ ფინანსები ტრანსპორტისთვის, კვებისთვის და ა.შ. ამის გამო, მოსწავლეებს ხშირად უწევთ გაკვეთილების გაცდენა, რაც ცუდად აისახება როგორ მათ სწავლის მოტივაციაზე, ისე, ობიექტურად, პროფესიული კვალიფიკაციის შეძენაზე.

|  |
| --- |
| *„მყავდა ერთი სტუდენტი, ლანჩხუთიდან დადიოდა, დღეში ტრანსპორტში სჭირდებოდა 4 ლარი, ამას დამატებული კიდევ კვება და უმუშევარი ოჯახისთვის ეს იყო დიდი ტვირთი. შემდეგ ეს [სტუდენტი] გააცდენს გაკვეთილებს, მერე მოდის და დახვდება უცხო საკითხები და ეს წყვეტა მოტივაციასაც უკარგავს და ვეღარც სწავლობს მერე კარგად. ეს სტუდენტთა დიდი ნაწილის პრობლემაა“ („ჰორიზონტის“ ადმინისტრაციის წრმომადგენელი).* |

ამ პრობლემის სიმწვავეზე მიუთითებენ, ასევე, ადგილობრივი ხელისუფლების წარმომადგენლები:

|  |
| --- |
| *„ჩვენ ლანჩხუთს წარმოვადგენთ; ფაქტობრივად, ძალიან მცირე რაოდენობას ვარეგისტრირებთ პროფესიულ სასწავლებელში [რომელიც ოზურგეთშია]... განა სურვილი არ აქვთ, უბრალოდ, ძალიან ძვირი უჯდება მშობელს, უწევთ, რომ ბინა დაუქირავონ, საზოგადოებრივი ტრანსპორტის ფული მისცენ... შესაბამისად, მშობელი ვერ აძლევს [შვილს] განათლებას და ურჩევნია, კერძო, მეზობელ ხელოსანთან მიიყვანოს და იქ ასწავლოს, ვიდრე გამოუშვას პროფესიულ სასწავლებელში“ (ლანჩხუთის მუნიციპალიტეტის საკრებულოს დეპუტატი).* |

2. სწავლების ხარისხს მნიშვნელოვნად აქვეითებს ის, რომ უაღრესად დაბალია იმ კონტიგენტის სასკოლო (ბაზისური) მომზადების დონე, ვინც განაცხადს აკეთებს პროფესიულ სასწავლებელში ჩასაბარებლად. ბევრ მათგანს არ გააჩნია ელემენტარული ცოდნა და უნარ–ჩვევები. ვინც სკოლაში კარგად სწავლობდა, ის უმაღლეს სასწავლებელში მიდის და პროფესიულ სასწავლებლებს აკითხავს მხოლოდ ის ნაკადი, ვისთვისაც უმაღლესი განათლება პრაქტიკულად ხელმიუწვდომელია. ასეთ კონტინგენტს კი, როგორც ითქვა, საბაზო სასკოლო განათლების უაღრესად დაბალი დონე აქვს. ამიტომ მოსწავლეებს, იმ საგნების ათვისების გარდა, რასაც სკოლაში სწავლობდნენ, პროფესიის ათვისებაც უჭირთ.

|  |
| --- |
| *„მოსწავლეები ელემენტარული ცოდნითაც ვერ მოდიან სასწავლებელში. აქ მოდის ხალხი, მაუსი არ ჭერიათ ხელში... აი, რომ წაიკითხავენ, მოყოლა უნდა შეეძლოთ და დამახსოვრება. ეს უნარჩვევები უნდა გამოიმუშაონ სკოლაში და ეს არ აქვთ“ („ჰორიზონტის’ პედაგოგი).*  *„[სასწავლებელში] ზოგი ისეთი ბავშვი მოდის, რომლებმაც გამრავლების ტაბულა არ იციან, გამართული წერა და კითხვა არ იციან. შედეგიც სავალალო გვაქვს მერე; მეცოდებიან ეს ბავშვები, უნდათ რომ ისწავლონ, მაგრამ ბაზა არ აქვთ“ („ჰორიზონტის’ პედაგოგი).* |

ამ პრობლემას კიდევ უფრო ამწვავებს სკოლებში პედაგოგთა დამოკიდებულებები. როგორც ზემოთ აღინიშნა, მასწავლებლები კოლეჯში სწავლის გაგრძელებას ურჩევენ მხოლოდ იმ მოსწავლეებს, რომლებიც არიან დაბალი აკადემიური მოსწრების, აქვთ დისციპლინური გადაცდომები, ან სჭირდებათ ინდივიდუალური მიდგომა ან ვერ გადალახეს სკოლის საატესტატო გამოცდაზე ბარიერი. შესაბამისად, ამ ახალგაზრდების (რომლებიც რეალურად წარმოადგენენ კოლეჯის კონტიგენტს) ბაზისური ცოდნა არის ძალიან დაბალი.

*„თუ 6- იანზე სწავლობს [მოსწავლე], მაშინ ურჩევენ პროფესიულ სასწავლებელს [პედაგოგები], ეს, ჩემი აზრით, არ არის სწორი, არ არის აუცილებელი, რომ პროფესიულ სასწავლებელში საშუალო მოსწავლე სწავლობდეს, იმის მიხედვით კი არ უნდა ირჩევდნენ პროფესიას, როგორ სწავლობენ, არამედ იმის მიხედვით, რა მოსწონთ და რა უნდათ, რომ აკეთონ ცხოვრებაში.“ (სკოლის პედაგოგი)*

*„მოდი ვთქვათ, რატომ არ ვურჩევთ უფრო მეტ მოსწავლეს [გავიდეს მე-9 კლასიდან და ჩააბაროს კოლეჯში] იმიტომ, რომ სკოლაში არის ვაუჩერული სისტემა, რა ვუყოთ იმ საათებს, რომლებიც ჩვენ გვარჩენს? ეს ძალაინ დიდი პრობლემაა.“ (სკოლის პედაგოგი)*

3. ზემოთქმულიდან გამომდინარე, მწვავე პრობლემაა პროფესიული კოლეჯების სასწავლო პროგრამების სირთულე, შეუსაბამობა მოსწავლეთა აკადემიურ მზაობასთან და ინტელექტუალურ შესაძლებლობებთან. გარდა ამისა, ზოგიერთი სასწავლო მასალა წარმოადგენს უცხო ენიდან თარგმანს, რომელიც, არცთუ იშვიათად, ცუდადაა გაკეთებული და გაუგებარია შინაარსობრივად.

|  |
| --- |
| *„ახლა მომივიდა ახალი პროგრამა, ლოგარითმი უნდა ვასწავლო, ინტერვალი და ვიფიქრე, ვინ დაწერა ეს პროგრამა, ჩავყევი და ვიღაც უცხოელების დაწერილია.. ამას ჩვენი მოსწავლე ვერ დაძლევს“ („ჰორიზონტის“ მათემატიკის პედაგოგი).*  *„ელექტრიკოსის მოდული არის ნათარგმნი და ეს არ არის ფიზიკოსის ნათარგმნი და გაუგებარია სიტყვიერად და შინაარსობრივად“ („ჰორიზონტის“ პედაგოგი).*  *„[სასწავლო] პროგრამა უნდა იყოს იმათი შედგენილი, რომლებიც იცნობენ ამ კონტიგენტს. მე თუ მომთხოვე, 100 კილო აწიეო, ვერ ვიზამ, რადგან შემიძლია ავწიო მხოლოდ 50“ („ჰორიზონტის“ პედაგოგი).* |

4. კოლეჯის პედაგოგთა გადასამზადებელი ტრენინგები, ძირითადად ერთ ხაზს მიჰყვება, კერძოდ, ორიენტირებულია სწავლების მეთოდებზე და ყველაზე ნაკლებად – საგნობრივ მომზადებაზე (კოლეჯის პედაგოდთა აზრით, ეს განსაკუთრებით ეხება მასწავლებელთა პროფესიული მომზადების ცენტრის მიერ უზრუნველყოფილ ტრენინგებს).

|  |
| --- |
| *„რაც არის გადამზადებები, ძირითადად არის სწავლების მეთოდებზე; ჩემს საგანში რომ დონე ავიმაღლო, არასდროს ყოფილა ასეთი ტრენინგი. საგნობრივი არ არის ჩვენი ტრენინგები“ („ჰორიზონტის“ პედაგოგი).*  *„მასწავლებელთა სახლის ტრენინგები არის უსარგებლო და დროის დაკარგვა. ჩვენ შევთავაზეთ, რომ მივაწვდიდით თემებს, რაც გვაინტერესებს და გვიჭრდება, მაგრამ ისინი მაინც იმას გვიტარებენ, რაც მათ უნდათ“ („ჰორიზონტის“ პედაგოგი).* |

5. სერიოზული გამოწვევები უკავშირდება ე.წ. „მოდულურ“ სწავლებაზე გადასვლას. მოდულური სწავლება შესაძლებლობას იძლევა, რომ, ძალზე ვიწრო სპეცალობის ფარგლებში, მოხდეს რომელიმე ხელობის დაუფლება; შესაბამისად, მსურველმა უნდა დაფაროს არა სასწავლო პროგრამის სრული საკრედიტო მოცულობა (ვთქვათ, 60 კრედიტი), არამედ დავიწროვებული ხელობისთვის განკუთვნილი კრედიტები (ვთქვათ, 2 ან 3 კრედიტი). მაგალითად, ვინმემ შეიძლება შეისწავლოს მხოლოდ ქალის სტილისტის, ან აგურის წყობის სპეციალობა. შესაბამისად, ამა თუ იმ მოდულის დაფარვის შემდეგ გაიცემა არა დიპლომი (რომელიც არის ინსტიტუციური ჯილდო სრული პროგრამის დასაფარად), არამედ სერტიფიკატი. კოლეჯ „ჰორიზონტის“ ზოგიერთი წრმომადგენელი ფიქრობს, რომ მოდულური სწავლება კიდევ უფრო მეტად ზღუდავს შრომის ბაზარზე „შესვლის“ შესაძლებლობებს. დღესდღეობით, ვაკანსიების თვალსაზრისით, არ არსებობს იმის ფუფუნება, რომ ძალზე დავიწროვებული სპეციალობის მქონე ადამიანები დასაქმდნენ; აპლიკანტების კვალიფიკაცია უნდა იყოს მოქნილი იმისათვის, რომ მოერგონ სხვადასხვა მოთხოვნას და, შესაბამისად, გაზარდონ დასაქმების შანსები.

6. პროფესიული კოლეჯის კურსდმთავებულები დაუცველები არიან შრომის ბაზარზე, რადგან არ არსებობს დამსაქმებლისთვის იმის ვალდებულება, რომ სამსახურში აიყვანოს მხოლოდ პროფესიული (ოფიციალური) დიპლომის მქონე პირი. სამსახურში აყვანის პრატიკებში არაუმნიშვნელოდ მონაწილეობს, აგრეთვე, ლობისტური და ნეპოტისტური კავშირები, რაც კიდევ უფრო მეტად დაუცველს ხდის პროფესიული კოლეჯის კურსდამთავრებულს. არადა, არსებობდა საკანონმდებლო ინიციატივა, რომ ორგანიზაციაში/ობიექტზე უნდა დასაქმებულიყო მხოლოდ პროფესიული დიპლომის მქონე ადამიანი. ამის გაკონტროლება ევალებდა შრომის სახელმწიფო ინსპექციას. ეს ინიციატივა არ განხორციელებულა.

|  |
| --- |
| *„კანონი რომ შეიქმნა პროფესიული განათლების შესახებ, მასში იყო ერთი ასეთი მუხლი, 2011 წლიდან უნდა შექმნილიყო შრომის სახელმწიფო ინსპექცია, რომელიც ყველა ორგანიზაციაში გააკონტროლებდა იმას, რომ ვისაც არ აქვს პროფესიულის დიპლომი, მას არ შეეძლებოდა მუშაობა, მაგრამ ეს კანონი ამოიღეს. დღეს რომ დაამთავრებ პროფესიული დიპლომით, ისინი ვერ ფლობენ უპირატესობას, რადგან დამსაქმებელს შეიძლება ნათესავი ყავდეს, ან მეგობარი და ისინი დაასაქმოს. თუ გინდა გამყიდველობა, უნდა დაეუფლო გამყიდველის პროფესიას, გქონდეს დიპლომი და მერე დაიწყო მუშაობა. ეს კანონი რომ შემოვა, მაშინ ყველა მოვა პროფესიულში“ („ჰორიზონტის“ ადმინისტრაციის წარმომადგენელი).* |

7. არცთუ იშვიათად ხდება ისე, რომ ორგანიზაციები ეწევიან პროფესიული კოლეჯის ახალკურსდამთავრებულთა შრომით ექსპლოატაციას; ეს გამოიხატება იმაში, რომ: ა) მათი ანაზღაურება ბევრად ჩამორჩება ანალოგიური სამუშაოს შემსრულებელი, თუმცა, უფრო სტაჟიანი თანამშრომლების, ანაზღაურებას და ბ) პროფესიული კოლეჯის კურსდამთავრებულებს თვეობით იღებენ პრაქტიკოსებად/სტაჟიორებად და ამ პერიოდში საერთოდ არ უხდიან ხელფასს; თანაც, სტაჟიორებს იმის გარანტიასაც არ აძლევენ, რომ სამსახურში დატოვებენ.

|  |
| --- |
| *„ერთი პრობლემაა, როდესაც [ორგანიზაციაში] მიდიან ჩვენი სტუდენტები, ძალიან ხშირად არის, რომ ისეთვე დატვირთვა აქვთ, როგორც იქ მუდმივად მომუშავეებს, მაგრამ ანაზღაურება ჩვენს ბავშვებს უფრო ნაკლები აქვთ, მინიმალური“ („ჰორიზონტის“ ადმინისტრაციის წარმომადგენელი).* |

8. პროფესიული კოლეჯის პედაგოგები სერიოზულ პრობლემად ასახელებენ მასწავლებელთა შრომითი უფლებების დაუცველობას. ეს გამოიხატება პროფესიული მასწავლებლის სტატუსის არქონაში, რაც განაპირობებს იმას, რომ პედაგოგს არ ეძლევა ფასიანი შვებულება, მისი შრომითი ხელშეკრულება მოკლევადიანია (ემთხვევა სასწავლო პროგრამის მიმდინარეობის ხანგრძლივობას, მაგალითად, 6 თვეს) და ა.შ. ეს უარყოფითად მოქმედებს სწავლების პროცესში პედაგოგთა მონაწილეობის ხარისხზე.

|  |
| --- |
| *„საერთოდ, ამდენი წელია ვასწავლი და, სამწუხაროდ, პროფესიული მასწავლებლის სტატსი არ გვაქვს. ჩვენ ვართ არასრულ ხელშეკრულებაზე. ერთწლიანიც არ არის ეს ხელშეკრულება, შესაბამისად, არც შვებულება გვაქვს და არც შვებულების ანაზღაურება. ხელშეკრულებას გვიდებენ პროგრამაზე მიღების მიხედვით“ („ჰორიზონტის“ პედაგოგი).*  *„ეს ბოლო 2 წელია, შედარებით სტაბილურობა გვაქვს, ორჯერ გვაქვს მიღება და მაგიტომ, ადრე 6 თვიანი რომ იყო რაღაც პროგრამები, დარჩენილი 6 თვე უხელფასოდ ვიყავით. ყველამ უნდა დაისვენოს 1 თვე. კოლეჯს გვაქვს დასვენება, მაგრამ უხელფასო“ („ჰორიზონტის“ პედაგოგი).* |

პროფესიული საწავლებლების პედაგოგების სტატუსთან დაკავშირებით თავიან წუხილს გამოთქვემენ, აგრეთვე, ***ადგილობრვი ხელისუფლების წარმომადგენლები.*** ისინი მიუთითებენ, რომ პროფესიული სასწავლებლების პედაგოგები არ არიან პროფესიული განვითარების (კარიერის) სქემაში ჩართულები. შესაბამისად, მათ არ აქვთ სასერტიფიკატო გამოცდების ჩაბარების და პროფესული გადამზადების ტრენინგების გავლის ვალდებულება. ამასთან, მათი დასაქმება ამა თუ იმ სასწავლო პროგრამაზეა „მიბმული“ და თუ რომელიმე პროგრამას მიღება არ აქვს, ან საკმარისი რაოდენობის მოსწავლე არ ჩაირიცხა, პედაგოგი უფუნქციოდ რჩება და სახელმწიფო მას ხელფასს ვერ გადაუხდის.

პედაგოგებისთვის ერთი მნიშვნელოვანი შეღავათი ამ თვალსაზრისით ისაა, რომ პროფესიულმა სასწავლებელმა ამა თუ იმ პროგრამაზე (რომლებიც, როგორც წესი, 6 თვიანია) მიღება წელიწადში ორჯერ (შემოდგომასა და გაზაფხულზე) გამოაცხადოს და ამ გზით მთელი წლით დასაქმების შესაძლებლობა მისცეს პედაგოგს. ამდენად, პედაგოგები თავად არიან დაინტერესებულნი, რომ მონაწილეობა მიიღონ ახალგაზრდების რეკრუტირებაში.

|  |
| --- |
| *„კოლეჯებში არის ორი მიღება, ერთი ოქტომბერში, ერთიც – გაზაფხულზე. თუ ხალხი არ მოვა, უხელფასოდ დარჩება ის პედაგოგი, იცით რამდენს წვალობენ და რამდენს დადიან სოფლებში, რომ მოიზიდონ სტუდენტები?“ (ოზურგეთის მუნიციპალიტეტის მერიის თანამშრომელი).* |

გარდა ამისა, ***საგანმანათლებლო რესურს–ცენტრების და მუნიციპალური ხელისუფლების*** ზოგიერთი წარმომადგენელი უკამყოფილებას გამოთქვამს იმის შესახებ, რომ ზოგადსაგანმანათლებლო სკოლებში გაუქმდა ინსტიტუტი, რომელიც შეიქმნა მანდატურის სამსახურის „ქუდის“ ქვეშ სახელწოდებით „პროფორიენტაცია და კარიერის დაგეგმვა“. ამ ინსტიტუტის ფუნქცია იყო მოსწავლეებში პროფესიული განათლების პოპულარიზაცია, სხვადასხვა პროფესიის ადამიანთან შეხვედრების ორგანიზება, დასაქმების ადგილებზე ვიზიტები, პროფესიული სასწავლებლების პრობლემების მოგვარებაზე ზრუნვა და ა.შ.

|  |
| --- |
| *„ეს იყო არაჩვეულებრივი სამსახური [„პროფორიენტაცია და კარიერის დაგეგმვა“], რომელიც არ ითვალისწინებდა მარტო გაკვეთილების ჩატარებას, სამსახური ახდენდა სხვადასხვა პროფესიის ადამიანებთან შეხვედრას, სხვადასხვა დაწესებულებებში მისვალას და პრაქტიკულად ნახვას, რა* კეთდებოდა იმ დაწესებულებებში. არ დაგვიტოვებია *პატარა საწარმოც კი,* ყველაფერი მოვინახულეთ, ეს იყო საოცარი პროგრამა და მასწავლებელები მუშაობდნენ საოცრად“ (პროფესიული ორიენტაციის და კარიერის დაგეგმვის სამსახურის ყოფილი სპეცალისტი ოზურგეთის მუნუცუპალიტეტიდან). |

საგანმანათლებლო რესურს–ცენტრების წარმომადგენლები მიუთითებენ პროფესიული განათლების განვითარების ერთ–ერთ ძირითად შემაფერხებელ ფაქტორზე: პროფესიული განათლების კოლეჯებს არ გააჩნია ***საშუალო განათლების უზრუნველყოფის*** კომპონენტი. ის მოსწავლეები, რომლებიც მეცხრე კლასის დასრულების შემდეგ მიდიან კოლეჯებში, ვერ იღებენ ზოგად განათლებას და შესაბამის ატესტატს. ამდენად, მათ ძალზე ეზღუდებათ უმაღლესი განათლების მიღების შესაძლებლობა (ეს შანსი მათ მხოლოდ ექსტერნად სკოლის დამთავრების შემთხვევაში მიეცემათ, რაც ფაქტობრივად განუხორციელებელი პერსპექტივაა). ეს ხარვეზი პროფესიულ კოლეჯში ჩაბარების მოტივაციას ანელებს, რადგან პრაქტიკულად კეტავს გზას უმაღლესი განათლების მისაღებად. არადა, სავებით მოსალოდნელია (და ასეთი პრაქტიკა ხშირია განვითარებულ ქვეყნებში), რომ ახლალგზარდამ პროფესიული განათლების შეძენის შემდეგ იფიქროს უმაღლესი განათლების მიღებაზე.

|  |
| --- |
| *„პროფესიულ სასწავლებელს არ აქვს საშუალო განათლების მიღების საფეხური. აი, ეს რომ ჰქონდეს და, პროფესიის მიღებასთან ერთად, იქ ბავშვი იღებდეს ზოგად განათლებას, დამიჯერეთ, გაცილებით მეტი მსურველი იქნებოდა. ეს არის ძალიან მნიშვნელოვანი შემაფერხებელი. იქნებ მერე უნდა უმაღლეს სასწავლებელში [სწავლა]? ამ შემთხვევაში მან ექსტერნად უნდა დაამთავროს სკოლა, რაც, წლების გავლის შემდეგ, რთული პროცესია, დამეთანხმებით. ადრე იყო – პროფესიულში ღებულობდნენ ზოგად განათლებასაც,... მიდიოდა ლაპარაკი რომ პროფესიულს ეს ფუნქცია დაბრუნებოდა... თუ ეს იქნება შესაძლებებლი, უფრო ბევრი მსურველი იქნება და კარგი კატეგორია წავა პროფესიული განათლების მისაღებად“ (ოზურგეთის მუნიციპალიტეტის მერიის თანამშრომელი).* |

პროფესიული განათლების წინაშე არსებულ გამოწვევებზე საუბრობენ ***ბიზნესმენთა*** ფოკუს–ჯგუფშიც. კერძოდ, გურიის რეგინში მოღვაწე ბიზნესმენები მიუთითებენ, რომ:

1. გურიის რეგიონში (და, სავარაუდოდ, მთელ საქართველოში) რუსული ენის მცოდნე კვალიფიციური გიდების დეფიციტია. ეს იმ დროს, როდესაც, ტურისტების ყველაზე დიდი ნაკადი, წილობრივად, სწორედ რუსულენოვან ვიზიტორებზე მოდის. ოზურგეთის მუნიციპალიტეტში არსებული პროფესიული სასწავლებელი „ჰორიზონტი“ ამ მიმართულებით ტურისტულს ბიზნესს ნამდვილად ვერ ეხმარება.

|  |
| --- |
| *„ჩვენ ყველანაირი რესურსი გვაქვს, რომ ტურიზმი ამოვქაჩოთ, მაგრამ პრობლემა არის მომსახურება, ძალიან ბევრია რუსულენოვანი ვიზიტორები და ჩემს საოჯახო სასტუმროსაც გაფორმებული აქვს ხელშეკრულება „პარაგრაფთან“ და სერიოზული მოთხოვნაა, მაგრამ არის გიდების პრობლემა, რომლებმაც რუსული არ იციან“ (საოჯახო სასტუმროს მფლობელი ოზურგეთში).* |

2. ბიზნესმენები აღნიშნავენ, რომ კვალიფიციური კადრების დეფიციტი არ ეხება მხოლოდ რუსული ენის არცმცოდნე გიდებს და არც მხოლოდ გურიის რეგიონს. ბიზნესმენები აღნიშნავენ, რომ, დღესდღეობით, მომსახურების და სოფლის მეურნეობის სფეროში გამოყენებადი პრაქტიკულად ყველა პროფესია განიცდის კვლიფიციური კადრის დეფიტიცს, განსაკუთრებით, რეგიონებში (გურიაც ამის მაგალითია). ისეთი, ერთი შეხედვით მარტივი, საქმეებიც კი, როგორებიცაა ფანჯრის გაწმენდა, ჩაის მოკრება და ა.შ. ხარისხიან შემსრულებლებს მოითხოვს, რომლებიც არ გვყავს. ბევრი ენერგია, ფული იხარჯება პროფესიული განათლების მიმართულებით, თუმცა, ამას თანაზომიერი ეფექტი არ აქვს,

|  |
| --- |
| *„თუნდაც იატაკის დასუფთავება, ფანჯრების გაწმენდა. აქაც კი ჭირს. რაღაცას ხარჯავ, თანხას და ენერგიას, და შედეგი დაბალია. მარგი ქმედების კოეფიციენტი გვინდა დახარჯული ენერგიიდან... აი, ნამცხვრები რომ ავიღოთ – მე ვამბობ, რომ ნამცხვარი არ უნდა იყოს ტკბილი, ნამცხვარი უნდა იყოს გემრიელი. არ მგონია ეს ოზურგეთში ვინმემ იცოდეს, რას ნიშნავს. ახლა ოზურგეთში რომ შეიძლება ჩვენზე უკეთესი ნამცხვარი არსად იყიდება, არ ნიშნავს, რომ საუკეთესოა (საშუალო ბიზნესის მეპატრონე ოზურგეთის მუნიციპალიტეტში).*  *„დავიწყე [ჩაის] ბუჩქის განახლებაზე ზრუნვა... მივაღწიე, ბუჩქი საბოლოოდ განვაახლე და მომცა შედეგი; ახლა მივედი მკრეფავამდე, ვიღაცამ ხომ უნდა დამიკრიფოს? აღმოჩნდა, რომ მკრეფავების 99% ვერ კრეფს ხარისხიან ჩაის... დაახლოებით 70 -80 ქალბატონიდან, 10 ადამიანი გახდა თანამშრომელი 12 წელიწადში (ბიოფერმერი“ ოზურგეთის მუნიციპალიტეტიდან).*  *„უმუშევრობაზე მეტად საქართველოში უცოდინარობის პრობლემაა. არც ოზურგეთის კოლეჯი არ არის განსხვავებული. საერთოდ სახელმწიფო უნდა ფიქრობდეს, რაღაცაში ფულს რომ ხარჯავს, რამდენად ეფექტურად ხარჯავს. მე მიმაჩნია, რომ უაზროდ დიდია [ხარჯები], მიდგომა ზედაპირულია. ამ სფეროში [პროფესიულ განათლებაში] დახარჯული თანხა ეფექტზე არ არის გათვლილი, უფრო პოლიტიკური ქულებისთვის.“ (დიდი ბიზნესის მეპატრონე ოზურგეთის მუნიციპალიტეტში).* |

3. მეორე მხრივ, ბიზნესმენები აღნიშნავენ, რომ საქართველოს რეგიონებში (გურიის მაგალითზე) არსებობს ერთგვარი შეუსაბამობა (დისბალანსი) კვალიფიციურ კადრებზე მოთხოვნასა და ანაზღაურების შესაძლებლობებს შორის: კვალიციფიციური კადრი მაღალ ანაზღაურებას ითხოვს, რისი გადახდის შესაძლებლობაც რეგიონებში არსებულ მცირე და საშუალო ბიზნესს არ აქვს. ამდენად, ადგილობრივ კადრებზე ხდება არჩევანის გაკეთება, თუმცა ეს კადრი დაბალკვალიფიციურია.

|  |
| --- |
| *„კადრების დეფიციტი არის, მაგრამ შეუსაბამობა არის კადრებთან და ანაზღაურებასთან, შეიძლება იპოვო კადრი, მაგრამ ვერ დააფინანსო კარგად, და ვერ გადაუხადო ხელფასი, მაგალითად, შეიძლება კარგი მზარეული ჩამოიყვანო, მაგრამ ჩვენი მხარე არ გაძლევს იმის საშუალებას, რომ მაღალი ხელფასი გადაუხადო, ამიტომ ჩვენც ვჯერდებით ადგილბრივ კადრებს, ვინც არის [ბაზარზე]“ (საოჯახო სასტუმროს მფლობელი ოზურგეთში).* |

4. გურიის რეგიონში ბიზნესის მქონე ადამიანების ნაწილი უკმაყოფილებას გამოთქვამს პროფესიულ კოლეჯ „ჰორიზონტის“ მიერ გამოშვებული კადრების მიმართ. კრიტიკა, პირველ რიგში, მათ კვალიფიკაციას ეხება, თუმცა, ბიზნესმენები საუბრობენ კოლეჯდამთვრებულთა არაადეკვატურ პრეტენზიებზე, ანაზღაურებასთან (ხელფასთან) დაკავშირებით.

|  |
| --- |
| *„ჩვენ მივმართეთ კოლეჯ „ჰორიზონტს“, იქიდან წამოვიყვანეთ მკერავები, მაგრამ არ გაამართლეს... საუკეთესოდ ითვლებოდნენ, მაგრამ არ გაამართლეს [...] თანაც, ხელფასი არ აკმაყოფილებდათ, პრეტენზიებს გამოთქვამდნენ, არადა პატარა გოგონები არიან, სულ ჩქარობენ, გამოცდილება არ აქვთ [...] სულ არის პრობლემები და გვიჭირს მოძიება კარგი კადრის“ (მცირე ბიზნესის მფლობელი, სამკერვალოს მეპატრონე).* |

ამდენად, კადრების შერჩევისას, ბიზნესმენები ზოგჯერ ითვალიწინებენ, მაგრამ არ ორიენტირდებიან მათზე, ვისაც საქართველოში მიღებული პროფესიული განათლების დამადასტურებელი დიპლომი/სერტიფიკატი აქვთ. არსებულ ვაკანსიებზე ხან მიზნობრივად, ხანაც კონკურსის წესით აჰყავთ ადამიანები. გამოცდილება ჰკარნახობთ, რომ პროფესიული განათლების მიღება განსაკუთრებულ უპირატესობას არ აძლევს აპლიკანტებს; ამდენად, პროფესიული განათლება აუცილებელ პრერეკვიზიტად (წინაპირობად) ვერ გამოდგება დასაქმებისთვის. შესაბამისად, ბიზნესმენები უფრო მეტად მისდევენ ასეთ პრაქტიკას: დროებით, გარკვეული ვადით აჰყავთ ადამიანები, აკვირდებიან ახალმოსულებს, რომლებიც ადგილზე მუშაობის პროცესში იძენენ გამოცდილებას და ავლენენ არსებულ უნარ–ჩვევებს, მათი გაუმჯობესების ან ახალი უნარ–ჩვევების შეძენის მზაობას. ეს გამოცდილება უკეთ ჰკარნახობს დამქირავებელს, ვინ დატოვოს სამსახურში და ვინ გაუშვას.

|  |
| --- |
| *„კონკურსს ვაცხადებთ და ვირჩევთ, მერე პრაქტიკულად ვუყურებ, ვინ ჯობია და ვცხრილავთ; უკეთესს ვარჩევთ ცუდებს შორის“ (საშუალო ბიზნესის მეპატრონე ოზურგეთის მუნიციპალიტეტში).* |

ბიზნესმენები ასახელებენ ***მიზეზებს,*** თუ რა იწვევს კვალიფიციური კადრის დეფიციტს:

1. პროფესიული სასწავლებლების პედაგოგების მომზადების დაბალი დონე. პედაგოგთა კორპუსი არ ფლობს სიღრმისეულ და თანამედროვე ცოდნას, არ ახდენს ცოდნის განახლებას ახალი მიღწევებით; პირიქით, თავად საჭიროებს სერიოზულ გადამზადებას. თუმცა, დიდ ნაწილს არც გადამზადების მოტივაცია აქვს და არც ამის ინტელექტუალური რესურსი.

|  |
| --- |
| *„კოლეჯში ახალგაზრდა იმიტომ ვერ ისწავლის, რომ ვინც ასწავლის, თავად ის არ არის მისი საქმის პროფესიონალი. თავად პედაგოგებს არ აქვთ თანამედროვე ცოდნა, არ იციან უახლესი ტექნოლოგიები... მე მქონდა ასეთი შემთხვევა, ვიმგზავრე პროფესიონალ ბუღალტერთან და როცა ბუღალტერიის წარმოების ჩვენი სტილი გავაცანი, მითხრა, ეს არისო ძველი ბერძნული ბუღალტერია, ამას გავლას ნორმალურ სასწავლებელში 5 წუთი სჭირდებაო. პედაგოგის ფუნქცია სწორედ ისაა, რომ სპეციალურ მეთოდოლოგიაზე დაყრდნობით გასწავლოს და თანაც მუდმივად განაახლოს სწავლება. ეს ჩვენთან არ ხდება“ (დიდი ბიზნესის მეპატრონე ოზურგეთის მუნიციპალიტეტიდან).* |

2. დაბალი კვალიფიკაციის პედაგოგთა კორპუსის გარდა, სერიოზულ პრობლემას წარმოადგენს კოლეჯის მოსწავლეთა (სტუდენტთა) კონტინგენტის უმრავლესობის მოუმზადებლობა – აქ იგულისხმება როგორც უაღრესად მწირი ინტელექტუალური რესურსი, ისე არაადეკვატური მოტივაციები ცოდნის დასაუფლებლად.

|  |
| --- |
| *„კოლეჯს კარგი ახალგაზრდების დეფიციტი აქვს. ცოდნისთვის მოტივაცია პრაქტიკულად არ აქვს არავის. გადავწყვიტე კოლეჯიდან ამეყვანა ერთ-ერთი ახალგაზრდა, ბუღალტერიაზე სწავლობდა, ავიყვანეთ, ერთი კვირა გავუშვით ტრეინინგებზე, პლუს პროექტში უნდა ჩამესვა. ტრეინინგზე წავიდა, „იგულავა“, პროექტშიც არ ჩაერთო... თვითონა ამ ბავშვებს არ აქვთ სურვილი სწავლის“ (ფერმერული მეურნეობის მეპატრონე ოზურგეთის მუნიციპალიტეტიდან).* |

3. ზოგიერთი ბიზნესმენის აზრით, პროფესიული კოლეჯი, თუნდაც კარგი, 2–3 წელიწადში ვერ გაზრდის კვალიფიციურ კადრს. კოლეჯში პრაქტიკულ პროფესიებს ასწავლიან და მათ სრულფსოვან დაუფლებას პრაქტიკული გამოცდილების მიღება სჭირდება

|  |
| --- |
| *„2 და 3 წელი ვერ მიიღებს [ადამიანი] კოლეჯში ისეთ განათლებას, რომ საქმის პროფესიონალი იყოს, ამას განათლების და კითხვის გარდა, სჭირდება კიდევ პრაქტიკა, და ისეთი ადამიანი, რომელიც პრაქტიკაში თავიდანვე დაგეხმარება, მერე შენ თვითონაც ბევრ რაღაცას გააკეთებ... ყველაფერს სასწავლებელში ვერ მოგცემენ, შენ თვითონ პრაქტიკაში უნდა აითვისო პროფესია“ (სამკერვალო სალონის მფლობელი ოზურგეთის მუნიციპალიტეტში).* |

4. ფინანსური რესურსები, რომლებსაც სახელმწიფო და საერთაშორისო დონორი ორგანიზაციები ხარჯავენ პროფესიული განათლების განვითარებისთვის, არასწორად ნაწილდება, ანუ პრიორიტეტები არ არის კარგად შერჩეული. მაგალითად, არ შეიძლება ფული დაიხარჯოს იმ პედაგოგთა დატრენინგებაში, რომლებსაც გადამზადებისთვის შესაბამისი მზაობა (არც ინტელექტუალური და არც ემოციური) არ აქვთ; ასევე, მიზანშეუწონელია თანხა ჩაიდოს ისეთი სასწავლო პროგრამების მომზადებაში, რომელთა დაძლევა მოსაწავლეთა არსებულ კონტინგენტს არ შეუძლია; აგრეთვე, არ შეიძლება სახელმწიფომ სწორება აიღოს პროფესიული სასწავლებლების კუსრდამთავრებულთა რაოდენობაზე, ხარისხის ნაცვლად და ა.შ.

|  |
| --- |
| *„დახარჯული ფულის ეფექტურობას არავინ ამოწმებს; დაიხარჯა ლარი, რა მივიღეთ აქედან? სახელმწოფოს დახარჯული თანხის ეფექტურობა უნდა აინტერესებდეს... მე რომ შემეძლოს, სახელმწიფოს დონეზე პირველ რიგში დავთვლიდი, რა ფული იხარჯება, და ამ ფულის დახარჯვის მიმართულებას ვნახავდი... არ არის აუცილებელი, გამოუშვან 500 კოლეჯდამთავრებული, გამოუშვან 10 და ის 10 იყო მომავალში წარმატებული“ (დიდი ბიზნესის მფლობელი ოზურგეთის მუნიციპალიტეტიდან).* |

5. საქართველოში ჯერ კიდევ შემორჩენილია უმაღლესი განათლების დიპლომის კულტის (როგორც საბჭოთა პერიოდის პროდუქტის) გავლენა. ვისაც საბაზო (საშუალო) განათლების მეტ–ნაკლებად კარგი მაჩვენებლები აქვს, თითქმის ყველას უმაღლეს სასწავლებელში მოხვედრა სურს. პროფესიული სასწავლებლისადმი მიმართვ და კარგი საბაზო განათლების ქონა პრაქტიკულად გამორიცხვს ერთმანეთს. შედეგად კი ვიღებთ იმას, რომ პროფესიული სასწავლებელი ელემენტარული ცოდნისა და უნარ–ჩვევების არმქონე კონტინგენტზე მუშაობს.

|  |
| --- |
| *„ჩვენს რეალობაში ყველა მშობელს უნდა, რომ სკოლის დამთავრების შემდეგ მის შვილს ჰქონდეს უმაღლესის დიპლომი; ეს მოთხოვნა იწყება მშობლებისგან; მაინტერესებს, არ მაინტერესებს, მინდა, არ მინდა, უნდა მქონდეს დიპლომი. რა ქნას პროფესიულმა სასწავლებელმა, ვინ რჩება ხელში?“ (სამკერვალო ატელიეს მფლობელი ოზურგეთის მუნიციპალიტეტიდან).*  *„ბევრი პრობლემაა, მათ შორის, მენტალიტეტის პრობლემა. პროფესიული კოლეჯის კურსდამთავრებულის ფასი თუ ღირებულება საქართველოში გაცილებით დაბალია, ვიდრე უმაღლესი განათლების დიპლომის მქონესი, დიდი დისბალანსია მათი აღიარების თვალსაზრისით... თუ პროფესიულში წახვედი, ნიშნავს, რომ არ შეიძლება იყო წარმატებული“ (სოციალური მეწარმე ოზურგეთის მუნიციპალიტეტიდან).* |

მიუხედავად იმისა, რომ პროფესიული კოლეჯის **სტუდენტების** დიდი ნაწილი კმაყოფილია სასწავლო პროცესის მიმდინარეობით და იმ შესაძლებლობებით, რომლებსაც აძლევს მათ პროფესიული სასწავლებელი, გამოიყო რამდენიმე პრობლემური საკითხი:

1. პროფესიული კოლეჯში სწავლის დაწყებამდე რეგისტრირდება საკმაოდ ბევრი მსურველი სხვადასხვა მიმართულებაზე. თუმცა, რესპონდენტთა თქმით, დარეგისტრირებული სტუდენტების უმეტესობას ნაკლებად აქვს მოტივაცია, დაეუფლოს არჩეულ სპეციალობას, ხშირ შემთხვევაში ჯგუფი, რომელშიც ირიცხება 20 სტუდენტი, კურსს გადის 7 ან 8. რესპონდენტთა თქმით, კოლეჯის მატერიელურ-ტექნიკური ბაზა კარგია, შენობაში არის კომპიუტერები, ინტერნეტი, სწორედ ეს ფაქტორებია ხშირ შემთხვევაში სტუდენტისთვის მნიშვნელოვანი, რადგან ის ნაცვლად ლექციაზე დასწრებისა და სწავლისა, მიდის კოლეჯში, რათა მოიხმაროს კომპიუტერი და ინტერნეტი. სტუდენტების თქმით, ამ კუთხით კოლეჯში სიტუაცია უნდა გამკაცრდეს. მართალია სტუდენტები, რომლებიც არ ესწრებიან ლექციებს და ვერ იღებენ ცოდნას, ვერ აბარებენ საბოლოო გამოცდას, თუმცა ასეთი დამოკიდებულების მქონე სტუდენტები სხვებზე ახდენენ ნეგატიურ გავლენას, საზოგადოებაში გავრცელებულ სტერეოტიპებს კიდევ უფრო ამყარებენ, რაც, რა თქმა უნდა, კიდევ უფრო ამყარებს სტიგმებს პროფესიული კოლეჯის შესახებ.

*„მე მინდა გავიხსენო ის დღე, როდესაც ვაბარებდით გამოცდებს, რომ ჩავრიცხულიყავით კოლეჯში. გადაჭედილი იყო აუდიტორია. უამრავი ბავშვი იყო. დღეს რომ ჩაიაროთ, ნახევარსაც ვერ ნახავთ. ზუსტად მასეთი ადამიანები განსაზღვრავენ კოლეჯის სახელს შემდგომაში. ჩვენ კურსზე 19 სტუდენტიდან 7-8 ვიცნობთ ერთმენეთს, თუ გასაუბრებაა კოლეჯში ან ექსკურსია იგეგმება, უამრავი ხალხი მოდის, თუ არადა არც დადიან საერთოდ. ნეტავ დიპლომს მაინც იღებდნენ, ზამთარში ინტერნეტის გამო დარბოდნენ და ეზარებოდათ სახლში ყოფნა, ეხლა გამოცდებია უკვე და ამბობენ, რომ აღარ უნდათ.“ (პროფესიული კოლეჯის სტუდენტი)*

2. კვლევაში ჩართული სტუდენტები აღნიშნავენ, რომ კოლეჯ“ჰორიზონტში“ არის რამდენიმე ყველაზე მოთხოვნადი კურსი: ბუღალტერია, ჭრა-კერვა და მზარეულობა. რესპონდენტთა აზრით, გურიის რეგიონში შესაძლებელია სხვა საქმიანობების პოპულარიზება და დარეგვა სასწავლებელში. სტუდენტების თქმით, კოლეჯის ადმინისტრაციის მხრიდან არ ხდება ინფრომაციის მიწოდება და პოპულარიზაცია ისეთი პროფესიების, რომლებიც დღესდღეობით დიდ ინტერესს არ იწვევს, თუმცა სწორედ ამგვარი სპეციალობებით შეიძლება წარმატების მიღწევა. როგორც სტუდენტები აღნიშნავენ, პროფესიული სასწავლებელი მეტად უნდა მოერგოს რეგიონის საჭიროებებს. აღნიშნავენ იმასაც, რომ უკვე საკმაოდ ბევრი რესტორანი, სამკერვალო ფაბრიკა და სალონი ფუნქციონირებს, თუმცა მათ კადრები უკვე ჰყავთ, სწორედ ამიტომ სხვა დარგების განვითარებზე ფიქრია საჭირო.

*„მორგებული უნდა იყოს რეგიონის მოთხოვნილებებს, ზოგიერთი კი არის, მაგრამ აი, მეცხოველეობა, ვეტერინარია. ახლა ჩვენთან ერთი ვეტერიანარია სოფელში, 80 წელს მიღწეული და ახალი არავინ არაა სოფელში. ასეთი რაღაცებიის პოპულარიზაცია უნდა მოხდეს.“ (პროფესიული კოლეჯის კურსდამთავრებული)*

3. კიდევ ერთი პრობლემა, რომელზედაც კოლეჯის სტუდენტები საუბრობენ არის კურსების ხანგრძლივობა და საგნების გადანაწილება. რესპონდენტები ყველაზე პრობლემურად მიიჩნევენ უცხო ენების შესწავლის საკითხს. როგორც თავად ამბობენ, დასაქმება ნებისმიერ პოზიციაზე ძალიან რთულია, თუ ერთი უცხო ენა მაინც არ იცი. სტუდენტები აღნიშნავენ იმასაც, რომ უცხო ენების ცოდნის დონე კოლეჯში ჩაბარებამდე უმეტესად ძალიან დაბალია, რის გამოც შესწავლას იწყებენ A1 დონიდან, რაც გულისხმობს ასო-ბგერების სწავლებას, კითხვასა და წერას. თუმცა კურსების ხანგრძლოვა საშუალოდ 6 თვეა, ეს დრო კი ნამდვილად არ არის საკმარისი უცხო ენის საშუალო დონეზე შესასწავლადაც კი. აღნიშნული საკითხი ერთ-ერთი მნიშვნელოვანი ბარიერია, სტუდენტების აზრით, და დიდ როლს თამაშობს სამსახურის ძიების პროცესში.

*„ენის ბარიერი გვაქვს, უცხო ენის. საწყისიდან კი ვსწავლობთ, მაგარამ 5 თვეში ინგლისურს ვერ ისწავლი საფუძვლიანად. ორი ენა აუცილებელია, ერთ-ერთი მაინც კარგად უნდა იცოდე. საქართველოში იმდენი ტურისტია, ეს აუცილებელია.“ (პროფესიული კოლეჯის სტუდენტი)*

4. კიდევ ერთი პრობლემა და, ალბათ, ერთ-ერთი უმნიშვნელოვანესი, სტუდენტებისთვის არ დასაქმება. როგორც რესპონდენტები აღნიშნავენ, მათთვის სამსახურის შეთავაზება ხდება კოლეჯში, ძირითადად დამსაქმებლები არიან რესტორნების, სალონების, სასტუმროების წარმომადგენლები, თუმცა, სტუდენტების თქმით, შეთავაზება ეხება ორგანიზაციის ძალიან დაბალ რგოლებს, შესაბამისად, ანაზღაურებაც საკმაოდ დაბალია, რის გამოც ხშირ შემთხვევაში სტუდენტები შეთავაზებებზე უარს ამბობენ. როგორც თავად აღნიშნავენ, ასეთ შემთხვევებში მათი უმეტესობა არ თაკილობს დაბალ თანამდებობაზე მუშაობას, უბრალოდ, გაწეული თანხები მგზავრობაზე, რაც სჭირდებათ სამსახურამდე მისასვლელად, ასევე კვებისთვის უფრო მეტია, ვიდრე თვის ბოლოს აღებული ხელფასი. აქვე რესპონდენტები აღნიშნავენ იმასაც, რომ ინტერნეტით მოძიებულ ვაკანსიებზე განაცხადებს ფაქტობრივად ვერ აკეთებენ, რადგან დამსაქმებლები ძირითადად ითხოვენ უმაღლესი სასწავლებლის დიპლობს*, შესა*ბამისად, ისინი რჩებიან ადგილობრივი ბიზნესის მხრიდან შემოთავაზებული დაბალანაზღაურებადი სამსახურების ამარა, რომელზედაც ზემოაღნიშნული მიზეზის გამო უარის თქმა უწევთ, ასეთი დამოკიდებულებები კი სტუდენტებს მოტივაციასაც უკარგავს, ხდის ინდიფერენტულსა და უქმნის პესიმისტურ განწყობას, რის გამოც ზოგჯერ ისინი უარს ამობენ მცდელობაზეც კი, მოძებნონ სამსახური.

*„ბევრი პრობლემაა, შეიძლება, სათანადო ანაზღაურება არ იყოს და არ უღირდეს, ან დრო ვერ შეუთავსოს. ღამე მე ვერ ვიმუშავებ, მაგალითად, ტრანსპორტიც არ დადის ღამე. თანაც ჩვენ სოფლიდან დავდივართ ძირითადად.“ (პროფესიული კოლეჯის კურსდამთავრებული)*

*შეიძლება დასაქმდე უფრო მარტივად [ვიდრე უნივერსიტეტის დასრულების შემდეგ], მაგრამ უფრო დაბალი ანაზღაურება გაქვს, როცა პროფესიულის დიპლომით იწყებ მუშაობას. (პროფესიული კოლეჯის სტუდენტი)*

*„ინტერნეტით რომ ვეძებდი, ყველგან დიპლომს ითხოვდნენ უმაღლეს განათლების და პროფესიული არსად არ იყო მოთხოვნილი და მერე აღარც მიძებნია, აზრი არ აქვს.“ (პროფესიული კოლეჯის სტუდენტი)*

5. სტუდენტები ყურადღებას ამახვილებენ იმაზეც, რომ კოლეჯში არ არის ადაპტირებული გარემო შეზღუდული შესაძლებლობის მქონე პირებისთვის, მაშინ როცა, სტუდენტების აზრით, პროფესიული განათლება შშმ პირებისთვის ერთ-ერთი მნიშვნელოვანი შესაძლებლობაა, ინტეგრირდნენ საზოგადოებაში, დაეუფლონ პროფესიას და დასაქმნდნენ.

*„პანდუსი არ არის, გარემო არ არის ადაპტირებული, შესაბამისად, არც აბარებენ შშმ პირები, რაც ძალიან ცუდია.“ (პროფესიული სასწავლებლის სტუდენტი)*

# **თავი 4. რა მიმართულებით უნდა განხორციელდეს ინტერვენციები პროფესიული განათლების სიტემაში/პოლიტიკაში?**

გურიის რეგიონის ***ადგილობრივი ხელისუფლების და საგანმანათლებლო რესურს–ცენტრების წარმომადგენლები*** საუბრობენ იმის შესახებ, რომ პროფესიული განათლების პოლიტიკა რამდენიმე მიმართულებით მოითხოვს ჩარევას:

1. პროგრამები უფრო მეტად უნდა იყოს მორგებული რეალობას, ანუ უნდა უპასუხოს შრომის ბაზრის მოთხოვნებს. არსებობს პროფესიები, რომლებზეც მოთხოვნა დიდია, მაგრამ კოლეჯი შესაბამის სპეციალისტებს არ ამზადებს (ასეთია, მაგალითად, ე.წ. სპეციალური ტექნიის ოპერატორი და სხვა).

|  |
| --- |
| *„პროგრამები უფრო შესაფერისი უნდა იყოს, უფრო დახვეწილ,ი უფრო მორგებული რეალობას და საჭიროებებს... ლანჩხუთის მუნიციპალიტეტში, მაგალითად, ისეთი პროფესიაის ადამიანები როგორიცაა სპეც ტექნიკის ოპერატორ, იძულებულნი არიან სამტრედიიდან ჩამოიყვანონ და გაორმაგებული თანხა გადაიხადონ... გამოიკვეთა, რომ რაღაცა სპეციალობების დეფიციტია“*  *(ჩოხატაურის საგანმანათლებლო რესურს-ცენტრის სპეციალისტი).* |

2. თვით ის სასწავლო პროგრამებიც კი, რომლებიც არსებობს კოლეჯ „ჰორიზონტში“ და რომლებზე მოთხოვნაც დიდია, საჭიროებს ხარისხობრივ გაუმჯობესებას. ფაქტია, რომ კოლეჯის კურსდამთავრებულები კონკურენტუნარიანები არ არიან და პროფესიული განათლების დიპლომი არ უზრუნველყოფს მათ უპირატესობას.

|  |
| --- |
| *„მზარეულებს ამზადებს კოლეჯი, მაგარამ მათ არ აქვთ ის ხარისხი, რომელიც კონკურენციას გაუწევს სხვებს. მაგალითად, ჩვენს რეგიონში გაიხსნა „პარაგრაფი“, რომელიც იძლევა დასაქმების ძალიან კარგ საშუალებას, მაგრამ „ჰორიზონტის“ კურსდამთავრებულები იქ მხოლოდ ძალიან დაბალ პოზიციებზე მუშაობენ“ (ლანჩხუთის მუნიციპალიტეტის მერიის წარმომადგენელი).*  *„იყო ასეთი პროექტი - უფასო ხვნა-თესვის. იქ იყო მოთხოვნა მექანიზატორზე, აღმოჩნდა, რომ აქაც პრობლემა ყოფილა: ჯერ ერთი, საკმარისი რაოდენობის დიპლომირებული მექანიზატორები ვერ მოიძებნა (არადა, მექანიზატორობა ისწავლება კოლეჯში) – შესაბამისი კვალოფიკაციის დოკუმენტაცია 350 კაციდან მხოლოდ 15 –მა წარმოადგინა. თანაც, მონიტორინგი რომ ჩატარდა და მათ [დიპლომიანების] მიერ დახნული მიწა რომ ვნახეთ, საკმაოდ უხარისხოდ იყო გაკეთებული“ (ოზურგეთის მუნიციპალიტეტის მერიის წარმომადგენელი).* |

3. გურიის რეგიონში მხოლოდ ერთი პროფესიული სასწავლებელია („ჰორიზონტი“) ოზურგეთში, რაც დანარჩენი მუციპალიტეტის ახალგაზრდებს უზღუდავს პროფესიული განათლების მიღების შესაძლებლობას. ადამიანებს უჭირთ სხვა მუნიციპალიტეტში სიარული და განათლების მიღების გარეშე რჩებიან.

|  |
| --- |
| *„ჩვენ პროფესიის დეფიციტს კი არ განვიცდით, ჩვენ სასწავლებლის დეფიციტს განვიცდით, ლანჩხუთს არ აქვს პროფესიული სასწავლებელი, მაშინ როცა რამდნიმე ათეული წლის წინ არაჩვეულებრივი სასწავლებელი იყო მისი საცხოვრებელი კორპუსით. იმიტომ დავთანხმდი დეპუტატობას, რომ ამ საკითხზე განათლების სამინისტროში მოთხოვნა გამეგზავნა“ (ლანჩხუთის მუნიციპალიტეტის საკრებულოს დეპუტატი).* |

ადგილობრივი ხელისუფლების და საგანმანათლებლო რესურს–ცენტრების წარმომადგენლები საკუთარ მოსაზრებებს გამოთქვამენ იმასთან დაკავშირებით, ***თუ რა შეუწყობს ხელს*** პროფესიული განათლების განვითარებას?

1. დამსაქმებელი უნდა იყოს ვალდებული, რომ ისეთი კადრი მიიღოს, რომელიც სერტიფიცირებულია, ანუ ვისაც აქვს პროფესიული განათლების დამადასტურებელი დიპლომი/სერტიფიკატი. განსაკუთრებით ეს ეხება სახელმწიფო შესყიდვებს – საკვალიფიკაციო მოთხოვნებში მითითებული უნდა იყოს, რომ სერტიფიცირებული მუშახელის აყვანა (თუნდაც გარკვეული პროცენტული რაოდენობის) აუცილებელია.

|  |
| --- |
| *„მანამ სანამ შრომით ბაზარზე არ გაჩნდება მოთხოვნა, რომ სერთიფიკატის მქონე კადრი აიყვანოს დამსაქმებელმა, პროფესიული განათლების პრესტიჟი არ მოიმატებს. ასეთ შემთხვევაში, მასწავლებლის სტატუსიც დაფასდება და კოლეჯებსაც არ ექნებათ მიღების პრობლემა“ (ოზურგეთის მუნიციპალიტეტის მერიის თანამშრომელი).* |

მეორე მხრივ, დისკუსიის ზოგიერთი მონაწილე არნიშნავს, რომ სერტიფიცირებული კადრის დასაქმების ვალდებულების პრაქტიკა მთლად უცხო არ არის საქართელოს რეალობისთვის – არსებობს პროფესიული კოლეჯები, რომელთა კურსდამთავრებულებზე, გარკვეული პროფესიების ფარგლებში, დიდი მოთხოვნაა (მაგალითად, ასეთ კოლეჯად დასახელდა „იკაროსი“)

|  |
| --- |
| *„ჩემს ახლობლებს აქვთ შარდენზე არაჩვეულებრივი სასტუმრო, რომ ვთხოვე [ერთზე], დამისაქმე დამლაგებლად თქო, უარი მითხრეს, რატომ? იმიტომ, რომ „იკაროსს“ აქვს სპეციალური განხრა და მთელი პარამეტრებია მოთხოვილი, ამიხსნა და ბოდიში მომიხადა. [ამ კოლეჯის] სერთიფიცირებული უნდათ, ბევრგან ითხოვენ“ (ჩოხატაურის მუნიპალიტეტის საგანმანათლებლო რესურს-ცენტრის უფროსი სპეციალისტი).* |

|  |
| --- |
| *„მაგალითად, ზეინკალ-შემდუღებელი სჭირდებოდა ჩინეთის ერთ-ერთ კომპანიას, არ მოინახა ლანჩხუთის მუნიციპალიტეტში და ჩამოიყვანეს ფოთიდან, ვისაც გამოცდილებაც ქონდა და სერთიფიკატიც“ (ლანჩხუთის მუნიციპალიტეტის საკრებულოს დეპუტატი).* |

2. პროფესიულ სასწავლებლებზე მოთხოვნას გაზრდის უმაღლესი საწავლებლებში მისაღებ ეროვნულ გამოცდებზე ბარიერის (მინიმალური ზღვრის) აწევა. ასეთ შემთხვევაში, მოხდება ახალგაზრდების დიდი ნაწილის გამოთავისუფლება, რომელთა ხარჯზეც პროფესიული სასწავლებლების კონტინგენტი გაიზრდება.უმაღლესი განათლების მიღების გზის გრთულება იქნება საქართელოში დიპლომის კულტის პრევენცია, რაც სასიკეთოდ აისახება პროფესიული განათლების მიმართ მოთხოვნაზე.

|  |
| --- |
| *„უმაღლეს სასწავლებლების ერთიან ეროვნულ გამოცდებზე ვსაუბრობ, თუ ბარიერი უფრო მაღალი არ იქნება, მანამდე პროფესიულ სასწავლებელს არ ეშველება. ჩვენი ქართველი მშობლის მენტალიტეტი ისეთია, არავის არ უნდა, რომ მისის შვილი პროფესიულ სასწავლებელში იყოს. ყველას უმაღლესი [განათლება] უნდა. ბარიერის შემოღება ამ სწრაფვას შეაჩერებდა „ზემოდან“ (ჩოხატაურის მუნიციპალიტეტის საგანმანათლებლო რესურს-ცენტრის უფროსი სპეციალისტი).* |

3. აუცილებელია, რომ გურიის რეგიონის სამივე მუნიციპალიტეტში არსებობდეს პროფესიული სასწავლებლები, რომლებიც სპეციალობებს და სასწავლო პროგრამებს შესთავაზებენ სწორედ მუნიციპალიტეტების საჭიროებების შესაბამისად. ხოლო, ეს საჭიროებები, თავის მხრივ, გამოვლენილი იქნება შრომის ბაზრის კვალიფიციური შესწავლის (კვლევის) საფუძველზე. შრომის ბაზრის შესწავლა ინტენსირად (ყოველწლიურად) უნდა განხორცილდეს, რადგან, საჭიროებები იცვლება და ის, რაც ერთ წელს აქტუალურია, სხვა დროს შეიძლება ასეთი აღარ იყოს. მეორე მხრივ, საჭირო პროფესიების მფლობელებს დასაქმების გაცილებით უკეთესი შანსები ექნებათ.

|  |
| --- |
| *„სამივე რაიონში ცალ-ცალკე მექნებოდა [პროფესიული] სასწავლებელი, ეს აუცილებელი პირობაა და იმ პროფესიებს ვასწავლიდი, რომელიც რეგიონს სჭირდება. ამოცანა იქნებოდა არა მოდური პროფესიების შეტანა, არამედ რაიონის საჭიროების მიხედვით შერჩევა, რაც დასამების გარანტიაც იქნებოდა. შრომის ბაზარს შევისწავლიდი და ისე...“ (ჩოხატაურის მუნიციპალიტეტის საგანმანათლებლო რესურს-ცენტრის უფროსი სპეციალისტი).* |

4. პროფესიულ სასწავლებლებს უნდა მიეცეთ კომერციული საქმიანობის წარმოების უფლება. კერძოდ. მათ უნდა შეეძლოთ გახსნან იმ ადამიანთა სასწავლო ჯგუფები, რომლებიც მუშაობენ, თუმცა აქვთ სურვილი, რომ დასაქმების პარალელურად (უქმე დღეებში ან სამუშაო საათების დასრულების შემდეგ) დაეუფლონ ამა თუ იმ პროფესიას და ამისათვის განსაზღვრული ფინანსები გაიღონ. გარდა ამისა, პროფესიულ კოლეჯებს უნდა შეეძლოთ თავად გარკვეული მარკეტინგული პროდუქტის დამზადება/წარმოება და გაყიდვა (მაგალითად, სუვენირების).

|  |
| --- |
| *„პირაადად მე დაინტერესებული ვარ ტიხრული მინანქრით, მინდა შევისწავლო, გადავიხდიდი თანხას, თუ მასწავლიდნენ. საამქრო ხომ ექნება სასწავლებელს და თავადაც დაამზადებენ და გაყიდიან, მოგებასაც მიიღებენ. დიდი დეფიციტი არის სუვენირების ტურისტებისთვის, არ არსებობს ფაქტობრივად – ის რაც წმინდა გურულია, რაც შეიძლება ადგილზე შეიქმნას და გაიყიდოს...“ (ლანჩხუთის მუნიციპალიტეტის საკრებულოს დეპუტატი).* |

5. პროფესიული კოლეჯების ინფრასტრუქტურა უნდა მოეწყოს ისე, რომ იქ სწავლა შეძლონ შეზღუდული შესაძლებლობების პირებმა. მათ შორის არიან ნიჭიერი ადამიანები, რომლების გარკვეულ უნარ–ჩევებს ფლობენ და ამ ნიჭის კონვერტირება შესაძლებელია რაიმე პროფესიაშნი განხორციელდეს.

|  |
| --- |
| *„შშმ ბავშვი ვერ დაჰყავთ სასწავლებელში და რჩებიან სპეციალობის გარეშე. არადა, არიან ნიჭიერები, რაღაც ხელობისკენ მიდრეკილნი... ეს პრობლემები რაღაცა დოზით თუ გადაიჭრება, შშმ პირები სპეციალისტებად რომ გაიზრდებიან, საწარმოებშიც დასაქმდებიან, საზოგადოებაში მათი ინტეგრირება მოხდება“.* |

6. პროფესიული სასწავლებლების ინფრასტრუქტურული და ინსტიტუციური ქსელი უნდა გაფართოვდეს და მოიცვას სოფლებიც. სოფლებში საბჭოთა მემკვიდრეობიდან შემორჩენილი ბევრი უფუნქციო შენობაა, რომლებიც დღემდე ეკონომიკის სამინისტროს ბალანსზეა. შესაძლებელია ამ შენობების რებილიტაცია და პრაქტიკის სწავლების კერებად გადაქცევა. ეს ბევრ ახალგაზრდას, რომლებიც სოფლებში ცხოვრობენ, მისცემს შესაძლებლობას, რომ სწავლის გარკვეული პერიოდი გაატარონ მათ საცხოვრებელ ადგილას. მეტიც: სასწავლებლის დასრულების შემდეგ, კურსდამთავრებულებს შეეძლებათ ინფრასტრუტურული ობიექტების გამოყენება საკუთარი ბიზნეს საქმიანობის წარმართვისთვის. ასეთი ინტერვენცია, თავის მხრივ, შეაჩერებს მიგრაციულ პროცესს და სოფლების დაცარიელებას.

|  |
| --- |
| *„გურიის სოფლებში უამრავი სასოფლო–სამეურნეო დანიშნულების შენობა–ნაგებობაა, რომლებიც ეკონომიკის სამინისტროს ბალანსზეა. დღითიდღე ფუჭდება და უარესდება რაიონის ხელმძღვანელობამ უნდა მოითხოვოს და ეკონომიკის სამინისტროსთან შექმნილი ეს ბიოროკრატიული წრე უნდა გაარღვიოს. დღეს ისეა, თუთქოს სამინისტროს აწყობს, რომ [შენობა–ნაგებობები] დაინგრეს და არ ისარგებლოს არავინ. გადავცეთ ეს ინფრასტრუქტურა სოფელებს და ისინი გახსნიან, მაგალითად, სამკერვალოს, სალონს, პურის საცხობს... დასაქმდება ხალხი, არ იქნება მიგრაცია“ (ლანჩხუთის მუნიციპალიტეტის საკრებულოს დეპუტატი).* |

ოზურგეთის რაიონში მოღვაწე ***ბიზნესმენების ფოკუს–ჯგუფში*** გამოითქვა მოსაზრება იმასთან დაკავშირებით, რომ პროფესიული განათლების სისტემაში უნდა გაიზარდოს ბიზნესის მონაწილეობის წილი. ამ ორ სფეროს მნიშვნელოვანი გადაკვეთა უნდა ჰქონდეს ერთმანეთთან. ეს სხვადასხვა რამეში გამოიხატება: ა) სასწავლო პროგრამების დანერგვა და ამ პროგრამებზე მიღება უნდა მოხდეს შრომის ბაზრის შესწავლის საფუძველზე; ბ) სწავლების პოცესში უნდა გაიზარდოს პრაქტიკოს ბიზნესმენთა მონაწილეობა როგორც საწარმოო პრაქტიკის წილის გაზრდის, ისე პედაგოგებად ბიზნესმენების მოწვევის თვალსაზრისით.

|  |
| --- |
| *„პროფესიულ სასწავლებლის კურსდამთავრებულებზე მოთხოვნას უნდა ქმნიდეს ბიზნესი; ბიზნესმა უნდა განსაზღვროს, რა სპეციალისტები სჭირდება მას, რომლებისთვისაც არ არის სავალდებულო უმაღლესი განათლება ... შრომის ბაზარი უნდა იყოს შესწავლილი და ამის შემდეგ უნდა დაიგეგმოს სასწავლო პროგრამები კოლეჯში. აუცილებლად უნდა იყოს ნდობის ხარისხი [ბიზნესსა და პროფესიულ კოლეჯებს შორის], როცა ეს არ არის, რასაც უშვებს კოლეჯი, ბიზნესმენი არ ენდობა, რადაგნ ამ კადრს კიდევ გადამზადება სჭირდება. ბიზნესი უფრო მეტად უნდა ჩაერთოს სწავლაში. სახელმწიფოს ნაკლებად სჭირდება ეს ხალხი, უფრო ბიზნესმენებს სჭირდებათ“ (დიდი ბიზნესის მფლობელი ოზურგეთის მუნიციპალიტეტიდან.*  *„რაც შეეხება დასაქმებას, მე პირადად, ორი ადმინისტრატორი კოლეჯიდან მყავს მოყვანილი და გამომადგა. არ ვიცოდით, თეთრეული როგორ უნდა გარეცხილიყო, პირსახოცი როგორი უნდა ყოფილიყო, იმათმა ეს იცოდნენ, შეიძლება თეორიულად იცოდნენ და პრაქტიკა ჩემთან მიიღეს, არა კოლეჯშიც გაიარეს ეს“ (საოჯახო სასტუმროს მფლობელი ოზურგეთის მუნიციპალიტეტიდან).* |

თავიანთი მოსაზრებები იმასთან დაკავშირებით, თუ, პირველ რიგში, რა უნდა გაკეთდეს პროფესიული განათლების გასაჯანსაღებლად, გამოთქვეს ***კოლეჯ „ჰორიზონტის“ პედაგოგებმა და ადმინისტრაციის წარმომადგენლებმა:***

1. მათი აზრით, კოლეჯის მოსწავლეთა საწარმოო (გარე) პრაქტიკის კომპონენტს სჭირდება ხელშეწყობა და გაძლიერება. კერძოდ, პრაქტიკის ორგანიზაციებს უნდა მიეცეთ გარკვეული ბენეფიტები. ეს შეიძლება გამოიხატებოდეს სხვადასხვა რამეში: ა) ადგილებზე პრაქტიკის კოორდინატორებს მიეცეთ დამატებითი ანაზღურება; ბ) ორგანიზაციებს აუნაზღაურდეთ დახარჯული მატერიალური რესურსების საფასური; გ) პრაქტიკის ორგანიზაციებს დაუწესდეს საგადასახადო შეღავათები და ა.შ.

|  |
| --- |
| *„უნდა იყოს მეწარმეების დაინტერესება სახელმწიფოსგან, გარკვეული შეღავათების საჭირო. საწარმოო პრაქტიკა არის დაკვირვების პროცესი და ამ მეწარმეებს რამე შეღავათები უნდა ჰქონდეთ, ან წახალისება. სტილისტები რომ მიდიან პრაქტიკაზე, იქ წყალი იხარჯება, შუქი. ეს ყველაფერი ხომ ხარჯია?“ („ჰორიზონტის“ ადმინისტრაციის წარმომადგენელი).* |

2. გარე (საწარმოო) პრაქტიკის კომპონენტი სასწავლო კურიკულუმში მოითხოვს უფრო მეტად დახვეწას და ფორმალიზებას. ამ კომპონენტს უნდა ჰქონდეს თავისი სილაბუსი, სადაც დეტალურად იქნება გაწერილი, რას აკეთებს კოლეჯის მოსწავლე ადგილზე, რა უფლებები და მოვალეობები აქვს, რა შედეგზე უნდა გავიდეს და ა.შ.

|  |
| --- |
| *„უნდა იყოს გაწერილი პრაქტიკაზე საქმიანობები. ახალგაზრდამ უნდა იცოდეს, მასაც შეაჭრევინებენ თმას, თუ მხოლოდ დამკვირვებეი იქნება... რესტორანში პრაქტიკა ისე შეიძლება გაიაროს მოსწავლემ, რომ სამზარეულოში არ შეუშვან. არადა, მას სხვა მოლოდინები აქვს. როდესაც ყველაფერი წინასწარ გაიწერება, ეს მოხსნის გაურკვევლობას და იმედგაცრუებას“ („ჰორიზონტის“ ადმინისტრაციის წარმომადგენელი).* |

კოლეჯის სტუდენტებისა და კურსდამთავრებულთა აზრით, მნიშვნელოვანია განხორციელდეს შემდეგი ცვლილებები:

1. კოლეჯის მიერ კვლევის საფუძველზე შესწავლილ და გამოვლენლ იქნას ახალი სპეციალობები, რომლებიც მორგებული იქნება უშაულოდ გურიის რეგიონის საჭიროებებს, რადგად სტუდენტების აზრით, მათთვის ძალიან მნიშვნელოვანია დასაქმნდნენ იმ ქალაქსა თუ რაიონში, რომელშიც ცხოვრობენ. თუ კოლეჯი ამ შესაძლებლობას გამოიყენებს და დანერგავს ახალ სასწავლო მიმართულებებს, ეს კიდევ ერთი დამატებითი სტიმული იქნება ახალგაზრდებისთვის, აირჩიონ პროფესიული განათლება.
2. სტუდენტები მიიჩნევენ, რომ მეტი ყურადღება უნდა დაეთმოს კოლეჯში უცხო ენების შესწავლას და ამ მხრივ უნდა დაიხვეწოს სასწავლო სილაბუსი. იქიდან გამომდინარე, რომ უცხო ენების ცოდნას თითქმის ყველა დამსაქმებელი ითხოვს, სტუდენტებისთვის მნიშვნელოვანია, პროფესიის დაუფლებასთან ერთად შეძლონ იმ აუცილებელი კომპეტენციებისა თუ მოთხოვნების დაკმაყოფილება, რომლებიც საწინდარია მათი მომავალი წარმატებისა პროფესიულ საქმიანობაში.
3. სტუდენტები მიიჩნევენ, რომ დამოკიდებულებების შესაცვლელად მნიშვნელოვანია, პროფესიული კოლეჯის ადმინისტრაციის მხრიდან მკაცრად გაკონტროლდეს სასწავლო კურსებზე სტუდენტთა დასწრება და გამოუცხადებლობის შემთხვევაში, სახდელები გახდეს უფრო ქმედითი, რადგან საზოგადოების წარმომადგენლებისთვის სასწავლებელი აღარ წარმოადგენდეს იმ ახალგაზრდებს თავშესაფარს, რომლებიც კოლეჯში მხოლოდ ინტერნეტისა და კომპიუტერის გამო აბარებენ.

# **რეკომენდაციები**

საზოგადოებაში არსებული სტიგმებისა და სტერეოტიპების აღმოფხვრისა და პროფესიული განათლების პოპულარიზაციის მიზნით მნიშვნელოვანია:

1. სკოლის პედაგოგების, მშობლებისა და მოსწავლეებისთვის მოწვეული ექსპერტების მიერ უნდა ჩატარდეს ტრენინგები პროფესიული განათლების მნიშვნელობის, პერსპექტივისა და უპირატესობების შესახებ.
2. სკოლის პედაგოგების ერთ-ერთ კომპეტენციას ეროვნული სასწავლო გეგმის მიხედვით წარმოადგენს მეწარმეობის პრაქტიკის უნარების განვითარება ახალგაზრდებში. აღნიშნულ საკითხში სკოლისა და პროფესიული სასწავლებლებლის ერთიანი და კონცეპტუალური მიდგომა მნიშვნელოვანი იქნება, რადგან თანამშრომლობით საერთო სტრატეგიის შემუშავებით შეძლებენ მოსწავლეთა დაინტერესებას.
3. პროფესიული განათლების კოლეჯებს უნდა გააჩნდეს საშუალო განათლების უზრუნველყოფის კომპონენტი, რათა იმ მოსწავლეებს, რომლებიც მეცხრე კლასის დასრულების შემდეგ მიდიან კოლეჯებში, არ შეეზღუდოთ უმაღლესი განათლების მიღების შესაძლებლობა .
4. პროფესიული განათლების ხელმისაწვდომობის გაზრდის მიზნით მნიშვნელოვანია ლანჩხუთსა და ჩოხატაურში შესაბამის სამთავრობო სტრუქტურებთან შეთანხმების საფუძველზე გამოიყოს ტრანსპორტი, რომლითაც პროფესიული სასწავლებლის სტუდენტები უფასოდ შეძლებენ მგზავრობას.
5. მნიშვნელოვანია პროფესიულ კოლეჯში გარემო იყოს ინკლუზიური (დამონტაჟდეს პანდუსები, გარემო გახდეს ადაპტირებული), რათა შეზღუდული შესაძლებლობის მქონე პირებს შეეძლოთ კოლეჯში განათლების მიღება.

პროფესიულ კოლეჯში სწავლების ხარისხის გაუმჯობესების მიზნით:

1. პროფესიული სასწავლებლის პედაგოგებს უნდა მიენიჭოთ პედაგოგის სტატუსი, რათა მათ მიეცეთ შესაძლებლობა, ჩაერთონ განვითარების სქემაში, მოისმინონ ტრენინგები, ისარგებლონ იმ ბენეფიტებით, რომლებიც პედაგოგებს აქვთ, რათა მათი კვალიფიკაცია და მოტივაციაც იყოს უფრო მაღალი.
2. პროფესიული სასწავლებლის პედაგოგებისთვის უნდა ჩატარდეს ტრენინგები არა მხოლოდ სწავლების მეთოდების თემატიკაზე, არამედ ისინი უნდა გადამზადდნენ საგნობრივი მიმართულებითაც.
3. მნიშვნელოვანია, შესწავლილ იქნას შრომის ბაზარი კონკრეტულად გურიის რეგიონში, რის საფუძველზეც კოლეჯი მეტად გააძლიერებს შრომის ბაზარზე მოთხოვნად სფეროებზე სწავლებას, რაც გაზრდის სტუდენტების შემდგომი დასაქმების პერსპექტივას.
4. უნდა მოხდეს არსებულ სასწავლო კურსებზე კურიკულუმებისა და სილაბუსების გადახედვა და შეფასება (მათ შორის უნდა გაიწეროს გარე საწარმოო პრაქტიკის დეტალური კურიკულუმი), რათა ისინი მაქსიმალურად მორგებული იყოს სტუდენტების შესაძლებლობებსა და საჭიროებებს.
5. მნიშვნელოვანია, სოფლებში ეკონომიკის სამინისტროს ბაზაზე არსებული ძველი შენობებით სარგებლობის უფლება გაუჩნდეს პროფესიულ სასწავლებელს, რათა აღნიშნული სივრცეები აქციონ პრაქტიკის სწავლების კერებად, რაც მნიშვნელოვანია როგორც სწავლების ხარისხის გაუმჯობესების, ისე სტუდენტების მოტივაციისთვის, ასევე თავად პროფესიული კოლეჯის თვითგანვითარებისთვის.
6. პროფესიულ კოლეჯს უნდა მიეცეს კომერციული საქმიანობის წარმოების უფლება, რათა შეეძლოთ თავად გარკვეული მარკეტინგული პროდუქტის დამზადება/წარმოება და გაყიდვა (მაგალითად, სუვენირების).
7. პროფესიული სასწავლებლის ადმინისტრაციამ უნდა უზრუნველყოს სტუდენტთა დასწრებისა და სხვა დისციპლინური საკითხების კონტროლი, მოხდეს უკვე არსეული შინაგანაწესის მოდიფიცირება ან შეიქმნას ახალი შინაგანაწესი, რომელიც დააწესებს გარკვეულ ბარიერებს არსებული წესების დარღვევის შემთხვევაში.

ბიბლიოგრაფია

# **ბიბლიოგრაფია**

1. საქართველოს მთავრობა, (2013). პროფესიული განათლების რეფორმის სტრატეგია (2013–2020 წლები).

ნანახია: 24 ივლისი, 2018

<http://vet.ge/wp-content/uploads/2013/10/2013-2020strateg.pdf>

2. საქართველოს განათლებისა და მეცნიერების სამინისტროს პროფესიული განათლების განვითარების დეპარტამენტი, (2014). საქართველოს პროფესიული საგანმანათლებლო დაწესებულებების სტატუსი შრომის ბაზარზე კურსდამთავრებულთა კვლევის ანალიზი. თბილისი

ნანახია : 28 ივლისი, 2018

<http://mes.gov.ge/uploads/tracer%20study_raport%20geo.pdf>

3. ACT UNDP-თვის, (2015) დამსაქმებელთა დამოკიდებულების კვლევა პროფესიული განათლების მიმართ. თბილისი.

4. საქართველოს სტატისტიკის ეროვნული ეროვნული სამსახური, საგანმანათლებლო დაწესებულებების რიცხოვნობა, რომლებიც ახორციელებდნენ სტუდენტების მიღებას პროფესიულ საგანმანათლებლო პროგრამებზე

ნანახია : 24 ივლისი, 2018

<http://www.geostat.ge/?action=page&p_id=2101&lang=geo>

5. საქართველოს სტატისტიკის ეროვნული ეროვნული სამსახური, სტუდენტების რიცხოვნობა საჯარო და კერძო საგანმანათლებლო დაწესებულებების პროფესიულ საგანმანათლებლო პროგრამებზე

ნანახია : 24 ივლისი, 2018

<http://www.geostat.ge/?action=page&p_id=2101&lang=geo>

6. პროფესიული კოლეჯი „ჰორიზონტი”, (2015) სტრატეგიული განვითარების გეგმა

7. პროფესიული განათლების სტატისტიკური ბიულეტენი (2016)

ნანახია : 28 ივლისი, 2018

<http://mes.gov.ge/uploads/statistikuri%20biuleteni2013-2015.pdf>

1. საქართველოს მთავრობა, (2013). პროფესიული განათლების რეფორმის სტრატეგია (2013–2020 წლები). [↑](#footnote-ref-1)
2. საქართველოს განათლებისა და მეცნიერების სამინისტროს პროფესიული განათლების განვითარების დეპარტამენტი, (2014). საქართველოს პროფესიული საგანმანათლებლო დაწესებულებების სტატუსი შრომის ბაზარზე კურსდამთავრებულთა კვლევის ანალიზი. თბილისი [↑](#footnote-ref-2)
3. ACT UNDP-თვის, (2015) დამსაქმებელთა დამოკიდებულების კვლევა პროფესიული განათლების მიმართ. თბილისი. [↑](#footnote-ref-3)
4. საქართველოს სტატისტიკის ეროვნული ეროვნული სამსახური, საგანმანათლებლო დაწესებულებების რიცხოვნობა, რომლებიც ახორციელებდნენ სტუდენტების მიღებას პროფესიულ საგანმანათლებლო პროგრამებზე [↑](#footnote-ref-4)
5. საქართველოს სტატისტიკის ეროვნული ეროვნული სამსახური, სტუდენტების რიცხოვნობა საჯარო და კერძო საგანმანათლებლო დაწესებულებების პროფესიულ საგანმანათლებლო პროგრამებზე [↑](#footnote-ref-5)
6. პროფესიული კოლეჯი „ჰორიზონტი”, (2015) სტრატეგიული განვითარების გეგმა [↑](#footnote-ref-6)
7. პროფესიული განათლების სტატისტიკური ბიულეტენი (2016) [↑](#footnote-ref-7)